Slovensko musí viac triediť a recyklovať odpad

Kvalita ovzdušia je podľa Európskej komisie na Slovensku naďalej znepokojivá.o

BRATISLAVA. Slovensko musí zlepšiť odpadové hospodárstvo, kvalitu ovzdušia, ako aj vodné hospodárstvo. Vyplýva to z Hodnotenia implementácie environmentálnych politík EÚ, ktoré v pondelok zverejnila Európska komisia (EK). V hodnotení konštatovala, že nízka miera recyklácie a silná závislosť od skládok zapríčinili, že Slovensko spolu s Maltou obsadilo v recyklácii komunálneho odpadu v EÚ poslednú priečku. Slabú úroveň odpadového hospodárstva preto EK identifikovala ako jeden z hlavných problémov krajiny v oblasti životného prostredia. Slovensko by podľa Komisie malo lepšie využívať recykláciu a separovaný zber a menej využívať skládky. Produkcia komunálneho odpadu na Slovensku sa v roku 2014 zvýšila, čím prelomila klesajúci trend od roku 2010 a zostala značne pod priemerom EÚ, ktorý predstavuje 321 kg na obyvateľa za rok. Na Slovensku je to 475 kg na obyvateľa za rok. Miera recyklácie komunálneho odpadu vrátane kompostovania dosahuje 44 percent (v EÚ je to 12 percent). "Z tohto dôvodu bude potrebné vyvinúť značné úsilie na dosiahnutie cieľa 50-percentnej recyklácie do roku 2020," konštatuje EK. Slovensko má stále vysokú mieru skládkovania komunálneho odpadu, na skládkach ho končí 76 percent, spaľovanie predstavuje 12 percent. Komisia odporúča postupne zvyšovať dane zo skládok a využiť tieto príjmy na podporu financovania separovaného zberu, triedenia a recyklácie. Hneď po zavedení účinného systému separovaného zberu by sa mali na miestnej úrovni harmonizovať platby za odpad určený na skládkovanie, ktoré sú v niektorých regiónoch nízke, a preto nestimulujú k separovanému zberu. Stimuly pre obce na podporu separovaného zberu a recyklácie by sa mali tiež zosúladiť. Ministerstvo životného prostredia uvádza, že jednou z jeho priorít je zvyšovať objem vytriedeného a recyklovaného odpadu, a tým znižovať ukladanie komunálneho odpadu na skládky. Z tohto dôvodu už pripravuje nový zákon o poplatkoch za uloženie odpadov, keďže Slovensko má jeden z najnižších poplatkov v Európskej únii. Kvalita ovzdušia je podľa EK na Slovensku naďalej znepokojivá. Podľa odhadov Európskej environmentálnej agentúry došlo za rok 2013 približne k 5 620 predčasným úmrtiam, ktoré možno pripísať koncentráciám jemných tuhých častíc a 200 úmrtiam, ktoré možno pripísať koncentrácii ozónu. EK odhaduje, že externé náklady súvisiace so zdravotným stavom v dôsledku znečistenia ovzdušia na Slovensku presahujú tri miliardy eur za rok. Komisia odporúča znížiť emisie oxidov dusíka, a to znižovaním emisií súvisiacich s dopravou, najmä v mestských oblastiach. Slovensko by tiež malo znížiť koncentrácie prachových častíc, ktorých emisie súvisia s použitím tuhých palív, s dopravou a poľnohospodárstvom. Krajina by tiež podľa EK mala ukončiť dotácie na hnedé uhlie. Slovensko tiež musí zlepšiť vodné hospodárstvo, najmä v súvislosti s infraštruktúrnymi projektmi, kde je nutné posúdiť aj alternatívne možnosti. Obzvlášť dôležité je to v prípade nových priehrad (ako napríklad Slatinka, Tichý potok, Sereď - Hlohovec) a malých vodných elektrární, najmä na rieke Hron.


Rakúsko zhromažďuje žaloby proti Volkswagenu, chce sa vyhnúť premlčaniu

Majitelia vozidiel značky Volkswagen by sa mali čo najskôr poistiť proti uplynutiu premlčacej lehoty pre nároky na odškodné.

VIEDEŇ, WOLFSBURG. Majitelia vozidiel značky Volkswagen by sa mali čo najskôr poistiť proti uplynutiu premlčacej lehoty pre možné nároky na odškodné. Rakúska právna organizácia Cobin Claims v piatok 7. júla oficiálne odštartovala akciu, do ktorej sa môžu zapojiť spotrebitelia aj firmy. "Nároky voči predajcom sa v Rakúsku premlčia koncom roka 2017 a voči Volkswagenu na jeseň 2018," povedal advokát organizácie Michael Poduschka. "Predpokladám, že toto premlčanie budeme musieť zastaviť prostredníctvom žalôb." Potreba podniknúť právne kroky je o to dôležitejšia, že nie je možné odhadnúť dlhodobé škody vyplývajúce z dodatočných úprav v riadiacich jednotkách motora. "Obávam sa, že strata hodnoty dotknutých dieselových vozidiel sa prejaví až po uplynutí premlčacej lehoty pre právne nároky," dodal Poduschka. Podľa ďalších právnikov právne prijateľný stav nenastane len tým, že sa vykonajú úpravy, "u ktorých nikto nevie, ako vlastne fungujú". Cobin Claims tvrdí, že ich akcia je jedinečná práve v možnosti zapojenia sa malých a stredných podnikov. Podľa prezidenta organizácie Olivera Jaindla zastupovanie firemných klientov Hospodárskou komorou zlyháva pre konflikt záujmov, keďže komora by musela jednu časť svojich členov zastupovať v spore proti druhej časti. Právnici považujú za určitý problém preukázanie škôd pre majiteľov vozidiel. Na druhej strane nie je potrebné už teraz presne vyčísliť škody, keďže tie nastali už vo forme vyradenia dotknutých áut z evidencie. Ďalším dôkazom je fakt, že Porsche Bank, ktorá poskytuje lízing pre zhruba dva milióny dotknutých vozidiel a je de facto ich vlastníkom, vyčlenila na odpísanie ich zostatkovej hodnoty zhruba 900 miliónov eur. Jaindl uviedol, že konkrétne kroky určite podniknú nezávisle od toho, koľko ľudí a firiem sa do akcie zapojí. Akcia potrvá do začiatku jesene tohto roka. Zároveň zdôraznil, že organizácia nechce vyťažiť zisk a na odškodnom sa nebude podieľať. Odpočíta si iba procesné náklady, ktoré sa budú pohybovať zhruba v rozpätí 30 až 72 eur. Platformu Cobin Claims v marci tohto roka vytvoril súdny znalec Manfred Biegler, novinár Oliver Jaindl a bývalý hlavný právnik Združenia pre spotrebiteľské informácie (VKI) Peter Kolba. Posledný menovaný sa v júni prekvapivo stiahol z projektu.


Akciový trh v USA posilnil, Trump potvrdil plán rokovať s čínskym prezidentom

Dohoda o vyriešení obchodných sporov sa podľa analytikov neočakáva.

BRATISLAVA. Akciový trh v USA v utorok posilnil. K výraznému rastu prispel najviac technologický sektor po tom, čo americký prezident Donald Trump oznámil, že plánuje stretnutie s čínskou hlavou štátu Si Ťin-pchingom.Dohoda o vyriešení obchodných sporov sa podľa analytikov síce bezprostredne neočakáva, rozhovory, s ktorými sa počíta v rámci budúcotýždňového summitu skupiny G20 v japonskej Osake, by však mohli prispieť k zmierneniu napätia v obchodných vzťahoch medzi dvoma najväčšími svetovými ekonomikami. I nvestori tiež privítali vyhlásenie Európskej centrálnej banky (ECB), že pokiaľ si to situácia vyžiada, je pripravená znížiť úrokové sadzby a podporiť ekonomiku dodatočnými stimulmi.Index S&P 500 posilnil o 1 % na 2 917,75 bodu, Dow Jones o 1,4 % na 26 465,54 bodu a Nasdaq tiež o 1,4 % na 7 953,88 bodu.


Nemeckí socialisti začínajú hlasovať o koalícii s Merkelovou

Proti pokračovaniu veľkej koalície sú najmä mnohí mladší členovia strany. Výsledok hlasovania bude známy začiatkom marca.

BERLÍN. Členovia Sociálnodemokratickej strany Nemecka (SPD) začínajú v utorok vnútrostranícke hlasovanie o návrhu koaličnej dohody, ktorá sa má stať základom obnovenia tzv. veľkej koalície. Približne 463.700 registrovaných členov SPD môže posielať svoje hlasy poštou do straníckej centrály v Berlíne od 20. februára až do polnoci z 2. na 3. marca. Informovala o tom agentúra DPA, podľa ktorej je výsledok hlasovania vzhľadom na silnú opozíciu v radoch SPD neistý. Výsledky majú oznámiť v nedeľu 4. marca. Ak by členská základňa SPD dohodu odmietla, budú Nemecko s najväčšou pravdepodobnosťou čakať predčasné voľby, prípadne pokus o vytvorenie menšinovej vlády. Mnohí v SPD majú pochybnosti ohľadom pokračovania vo vláde s konzervatívcami kancelárky Angely Merkelovej. Domnievajú sa totiž, že strana by sa mala obrodiť v opozícii - po tom, ako vo voľbách z vlaňajšieho septembra zaznamenala svoj najhorší výsledok od roku 1949 a jej preferencie stále klesajú. V najnovšom prieskume, ktorý v pondelok zverejnil denník Bild, sociálnych demokratov po prvý raz predstihla pravicovo-populistická Alternatíva pre Nemecko (AfD). Proti pokračovaniu veľkej koalície sú najmä mnohí mladší členovia strany. Mládežnícka organizácia sociálnych demokratov Jusos dokonca nedávno zorganizovala kampaň zameranú na nábor nových krátkodobých členov s cieľom prekaziť možné obnovenie veľkej koalície pod Merkelovej vedením, ktorá vládne v Nemecku už od roku 2013. Podľa prieskumov však pokračovanie koalície so stranami únie CDU/CSU podporujú dve tretiny stúpencov SPD a väčšina primátorov veľkých nemeckých miest, v ktorých vládnu sociálni demokrati.


Zátoka Pile v Dubrovníku je znečistená fekáliami

Zdravotníci odporúčajú nekúpať sa, zdroj znečistenia ešte nezistili.

DUBROVNÍK. Úrady v chorvátskom Dubrovníku odporučili vyhnúť sa kúpaniu na pláži v zátoke Pile po tom, ako zistili znečistenie morskej vody fekáliami, informoval v utorok chorvátsky spravodajský server Dnevnik.hr. Miestny úrad verejného zdravotníctva uviedol, že na základe podnetov od obyvateľov jeho zamestnanci odobrali vzorky morskej vody v danej oblasti. Laboratórne testy následne preukázali, že ide o znečistenie fekáliami. Zdroj znečistenia nebol bezprostredne známy. Úrad verejného zdravotníctva Dubrovnícko-neretvianskej župy preto odporučil, aby sa do odstránenia znečistenia more v danej oblasti "nevyužívalo na kúpanie a rekreáciu", píše server.


V sýrskom meste Azáz došlo k ďalšiemu výbuchu, zahynulo najmenej päť ľudí

Azáz ale v minulosti zažil podobné útoky, ku ktorým sa prihlásila džihádistická organizácia Islamský štát.

BEJRÚT. Životy najmenej piatich ľudí a zranenia ďalších osôb si vyžiadala silná explózia, ktorá v stredu otriasla severosýrskym mestom Azáz ležiacom pri hraniciach s Tureckom. S odvolaním sa na sýrskych aktivistov o tom v stredu informovala agentúra DPA. Sýrske pozorovateľské centrum pre ľudské práva (SOHR) a tlačová služba Revolučných síl Sýrie podľa agentúry AP uviedli, že v Azáze zrejme vybuchla nálož nastražená v aute. SOHR spresnilo, že k výbuchu došlo v blízkosti kultúrneho centra v Azáze. Niekoľkí miestni aktivisti tiež uviedli, že dejisko explózie sa nachádza neďaleko budovy, ktorá slúži sýrskej opozícii ako jej sídlo. K zodpovednosti za útok sa zatiaľ nikto neprihlásil. Azáz ale v minulosti zažil podobné útoky, ku ktorým sa prihlásila džihádistická organizácia Islamský štát (IS).


STĹPČEK PETRA SCHUTZAČižnárovo priznanie, že o Gorilu sa nezaujímal, je škandálne

Prevencia

Čižnár o vyšetrovaní

Nahrávka Gorily

O čom hovoril Határ?

Komentár Kepplovej

Schutzov stĺpček

Video: Trnka

Trnka: prepis videa

Generálnemu prokurátorovi je možné azda uveriť, že pri prvom kontakte s nahrávkou Határ-Haščák netušil, že je to Gorila. Fakticky neuveriteľné je však jeho tvrdenie, že ani neskôr mu súvislosť s Gorilou nedocvakla. Priznanie, že o Gorilu sa celý čas nezaujímal, je od hlavy prokuratúry škandálne. A len o čosi menej ako predpoklad, že tým sa len snaží ospravedlniť (vysvetliť), prečo sa k výpovedi odhodlal až teraz. Najreálnejšie vyzerá verzia, že Čižnár sa snažil utajiť, že jeho „zoznámenie“ s Gorilou prebehlo už skôr. Mohlo to byť aj z potreby, aby sa jeho vzťah s Trnkom nestal verejnou informáciou. Mohol (musel?) totiž byť celkom dôverný, ak teda tú nahrávku pustil práve jemu. Samozrejme, dôvody zdržanlivosti mohli byť aj iné. A, veru, „generálovi“ ešte nepríjemnejšie, pričom niektorá z vetiev vyšetrovania Kuciakovej vraždy sa dostala do fázy, v ktorej by sa informácia dostala von aj bez neho. Aj keď kredit Čižnára stĺpček nikdy nemal za vysoký, v takom či onakom prípade platí, že teraz je nižší než kedykoľvek predtým.


Tisíce židov prijali pri Múre nárekov požehnanie k sviatku pesach

Požehnanie je súčasťou každodenných modlitieb odriekaných v synagógach.

JERUZALEM. Tisíce veriacich židovských mužov sa v pondelok zišlo pri Múre nárekov v Jeruzaleme, aby pri príležitosti sviatku pesach prijali tradičné požehnanie od kňazov - kohanim. Informovala o tom v pondelok agentúra AFP. Dodala, že toto požehnanie je súčasťou každodenných modlitieb odriekaných v synagógach. Od začiatku 70. rokov sa však počas významných židovských sviatkov, ako je sviatok nekvasených chlebov (pesach) a sviatok stánkov (sukot), konáva aj pri Múre nárekov, čím sa židia vracajú k tradícii pútí k jeruzalemskému chrámu, aké sa konali za biblických čias. Múr nárekov (Západný múr) je pozostatkom západnej časti vonkajšej hradby, ktorá ku konci obdobia druhého jeruzalemského chrámu obklopovala Chrámovú horu. Chrám bol zničený Rimanmi v roku 70 n. l. Múr nárekov tvorí teraz časť západnej steny Chrámovej hory, na ktorej vrchole stojí okrem dvoch posvätných stavieb islamu - Skalného dómu a mešity al-Aksá - aj niekoľko menších budov. Múr nárekov sa nachádza v jeruzalemskom Starom meste - v jeho východnej, palestínskej časti, ktorú Izrael v roku 1967 anektoval a okupoval. Izrael považuje Jeruzalem za svoje nedeliteľné hlavné mesto. Palestínčania však chcú východnú časť Jeruzalema vyhlásiť za hlavné mesto svojho budúceho štátu.


STĹPČEK MÁRIUSA KOPCSAYAPremiérovi niet čo závidieť. Starosti s bývaním už vôbec

Neponáhľa sa preč

Kde bývali expremiéri

Komentár

Stĺpček

Šťastní ľudia, čo zarábajú pár stoviek, splácajú hypotéku za panelákový byt.

Premiérovi niet čo závidieť. Tobôž nie starosti s bývaním. V roku 2012 sa nasťahoval do bytovky Bonaparte v lukratívnej časti mesta, aby mal k dispozícii reprezentatívne priestory. Prenájom vyše 2500 eur mesačne je vysoký aj pre predsedu vlády, ale príjem jeho manželky to vraj istí. Ďalším bonusom sú susedia na úrovni: Počiatek, Záhradník, k bytu sa tu dostal aj Kočner. Čím viac sa však vynárajú pochybnosti spojené so strojcom Ficovho príbytku Bašternákom, tým častejšie premiér zdôrazňuje, že jeho bývanie je naozaj len provizórium. Luxusné a podozrivo dlho trvajúce. Kým sa vraj poobzerá po niečom trvalejšom. Šťastní ľudia, čo zarábajú pár stoviek, splácajú hypotéku za panelákový byt a nemusia nikomu nič vysvetľovať. A môžu sa utešovať, že aj ich krajina je len v morálnom provizóriu, než sa usadí v lepších časoch a s čestnejšími politikmi.


V NBA prebehla veľká výmena, Westbrook mieri z Oklahomy do Houstonu

Thunder ho vymenili za Chrisa Paula a výbery v drafte.

HOUSTON. Niekdajší najužitočnejší hráč basketbalovej NBA Russell Westbrook sa po jedenástich rokoch sťahuje z Oklahomy. Thunder ho vymenili do Houstonu za Chrisa Paula. Tridsaťročný MVP 20162017 Westbrook má doteraz na konte 138 triple-double a v historickej štatistike profiligy je na druhom mieste s Magicom Johnsonom. V novom tíme sa opäť stretne s Jamesom Hardenom, s ktorým sa poznajú z Oklahomy. Podľa ESPN Rockets k Paulovi pridali aj výbery v prvých kolách draftu 2024 a 2026.


Veteránistov pod Tatrami neodradilo počasie

Na Ružomberskej ruži sa zišlo 142 posádok.

Na podujatí Ružomberská ruža už desať rokov nepršalo a nefučalo. Tento rok si príroda vynahradila svoju láskavosť z minulosti a účastníkom to pekne spočítala. Pod Malinôm Brdom sa zišlo 142 štartujúcich posádok, poväčšine na autách. Našli sa aj niekoľkí "zúfalci", ktorí osedlali motorky a plnohodnotné stroje, ako napríklad Ariel alebo Jawu. Dvaja starčekovia z Martina dokonca na trať vyrazili na najmenších strojoch, prvý na francúzskom mopede Scorette Captivante a druhý na nemeckom Puchu 50 L. Mopedy mali spolu 100 kubických centimetrov objemu a po súčet veku jazdcov bol hodne cez 120. Do cieľa prišli obaja, Martin Remeník aj Miro Dolník. Od deviatej do desiatej sa účastníci predstavili v Ružomberku na námestí a to bola asi jediná hodinka čo nepršalo. Miestami mrholilo a miestami lialo. A keby to nestačilo, fúkal vietor a bolo tak osem stupňov. Veru krásne počasie na jazdu v kabriolete. Ani najväčší hrdinovia ako Otto Putz na rýchlom Austine Haeley 3000 nedal strechu dole a tak len z okna sa pretŕčal, aký pekný pohár vyhral. A nebol jediný ocenený. Prišli aj jazdci až z Chorvátska a aj tým sa niečo ušlo. Trojica kamarátov z Bratislavy priniesla trio krásnych amerík zo 60. rokov: Buick Riviera, Chrysler 300 a Cadillac Eldorado. Ameriky sa len tak plavne znášali po trati. V minulosti sa dizajnéri mohli pekne vyblázniť v krídelkách, dlážke a v chróme, nie ako teraz, keď sa autá podobajú ako vajce vajcu. Pri výbere ďalšieho auta rozhodla Jazdcova vnučka. Palo Arpai má krásny Jaguar E-Type, ale vnučke sa viac páči "kačica", Citroen 2CV. Ten sa viac nakláňa, tak ideme na ňom, dedko, hovorí vnučka. Červené Éčko zostalo zahanbene v garáži a miesto neho sa hojdalo pod Tatrami škaredé biele kačiatko. Ako tradične nechýbali Novákovci, ale tí miesto Bugatti 57 zobrali veľkú limuzínu Talbot. Tu je viac miesta, rozhodla pani Nováková. Tiež ma oslovila Lagonda M 45 z roku 1933 Františka Kudelu so šesťvalcovým motorom o objeme skoro päť litrov. Mašinka bola v pôvodnom stave, úžasný kus motoristickej závodnej histórie. Videli sme aj niekoľko noviniek. Z Nitry priniesol Igor Latečka pekný Riley RMA z roku 1949, s ktorým sa cez zimu pekne vytrápil. Navštívili sme aj množstvo zaujímavých miest po trati pod Tatrami. Mne sa páčilo Slovensko v Miniatúrach a Liptovskom Jáne, kde mi kamarát požičal lyžiarske ponožky a veru na etapu po obede ma v nepriaznivom počasí zahriali. Na záver sa nám hlavný usporiadateľ Marián Sila, ako je u neho zvykom, poďakoval, rozdal zvyšné poháre a povedal, že toto je naozaj jeho posledná Ružomberská ruža, čo nám hovorí už niekoľko rokov. Mariánovi účastníci odkázali, že o rok sú späť a má vybaviť lepšie počasie.


Dôchodkový automat je zrušený, odchod do penzie určí tabuľka

Parlament normu schválil spolu s pozmeňujúcim návrhom z výborov.

BRATISLAVA. Určovanie dôchodkového veku na základe automatu sa zruší v dôsledku ústavného zastropovania dôchodkového veku na 64 rokov. Presne každý ročník sa dozvie svoj dôchodkový vek za výchovu dieťaťa z tabuľky, ktorá je súčasťou novely zákona o sociálnom poistení. Parlament v utorok právnu normu schválil spolu s pozmeňujúcim návrhom z výborov. Návrh si osvojuje pripomienky ministerstva práce k tejto novele, ktoré predložilo na rokovanie vlády. Dôvodom na zadefinovanie výchovy dieťaťa, ako aj podmienok na znížený dôchodkový vek je ústavné zastropovanie dôchodkového veku na 64 rokov. Rezort práce už v júli tohto roka avizoval, že má ambíciu vyriešiť veľké skoky pri dôchodkovom veku matiek s dvoma deťmi, ktoré sa narodili v rokoch 1958, 1959 a 1960, a zohľadňovanie výchovy detí pri dotknutých ročníkoch. Po novom sa má upustiť od každoročného určovania dôchodkového veku v závislosti od strednej dĺžky života zisteného Štatistickým úradom SR. Ide o tzv. dôchodkový automat. Namiesto toho návrh hovorí o pevnom ustanovení dôchodkového veku pre všetky skupiny poistencov v členení na ročníky, pohlavie a počet vychovaných detí priamo v prílohe zákona o sociálnom poistení. Tabuľka sa má týkať mužov aj žien. Napríklad dôchodkový vek ženy narodenej v roku 1958 má byť 62 rokov a 8 mesiacov, pričom, ak vychovala jedno dieťa, má byť 62 rokov a 7 mesiacov, za výchovu päť alebo viac detí má byť 59 rokov. V prípade žien narodených v roku 1966 a viac má byť dôchodkový vek 64 rokov, za výchovu jedného dieťaťa má ísť do dôchodku v 63 rokoch a šiestich mesiacoch, za výchovu päť a viac detí má byť 62 rokov a šesť mesiacov. Okrem toho sa má novelou upraviť definícia pojmu výchova dieťaťa, ako aj vznik a rozsah právnych účinkov dovŕšenia a určenia dôchodkového veku, resp. priznania dôchodku. Definícia výchovy sa má týkať vlastného, osvojeného aj zvereného dieťaťa do náhradnej starostlivosti rodičov. Jednou z podmienok výchovy je napríklad to, že sa poistenec bude musieť o dieťa starať najmenej desať rokov, kým nenadobudne plnoletosť, alebo najmenej päť rokov, ak sa o dieťa začal starať po dovŕšení ôsmich rokov dieťaťa. Započítavať sa však má aj obdobie, počas ktorého sa rodič nemohol o dieťa starať pre nepriaznivý zdravotný stav, alebo muselo byť dieťa umiestnené do ústavnej starostlivosti zdravotníckeho zariadenia. Podmienky výchovy jedného a toho istého dieťaťa môžu splniť aj dvaja poistenci, teda napríklad manželia. Rovnaké obdobie výchovy toho istého dieťaťa však má byť zohľadnené len jednému poistencovi, prednostne žene. V prípade mužov sa však má pri dôchodkovom veku prihliadať na osobitné životné situácie, ako je napríklad úmrtie matky. Plénum zároveň schválilo pozmeňujúci návrh poslanca Smeru-SD Jozefa Buriana, ktorý chce eliminovať administratívnu záťaž pri vykonávaní novej právnej úpravy súvisiacej s plnením oznamovacích povinností zo strany športových klubov ako zamestnávateľov a tiež administratívnu záťaž Sociálnej poisťovne. Právny režim dohody o brigádnickej práci študenta, respektíve dohody o pracovnej činnosti na účely sociálneho poistenia, sa má vzťahovať výlučne na zmluvy o výkone činnosti športového odborníka uzatvorené s účinnosťou najskôr od 1. januára 2020.


Hasiči skontrolovali únikové miestnosti a zistili nedostatky

Dôvodom kontrol bola tragédia, ktorá sa stala v Poľsku, zomrelo pri nej päť ľudí.

BRATISLAVA. Pri kontrolách únikových miestností (escape room) na celom Slovensku zistili hasiči nedostatky. Ako agentúru SITA informovala Katarína Križanová z HaZZ, hasiči vykonali 48 komplexných protipožiarnych prehliadok a zaevidovali 106 organizačných alebo technických nedostatkov. Zistili, že iba približne každá desiata úniková miestnosť je vybavená prenosným hasiacim prístrojom, núdzovým osvetlením, požiarnym uzáverom, hadicovým zariadením a elektrickým požiarnym systémom. V niektorých miestnostiach sa počas hry používal otvorený oheň v blízkosti horľavých materiálov. Všetky kontrolované únikové miestnosti navyše sídlia v budovách pôvodne určených na iné účely, pričom takmer 90 % prevádzok neinformovalo o zmene využitia objektu stavebný úrad.Právnickým osobám uložili tri pokuty v celkovej výške 700 eur, z toho dve v Prešovskom a jednu v Košickom kraji. Prevádzkovateľom odporučili zavedenie viacerých opatrení. Miestnosti majú byť zabezpečené dvoma únikovými východmi, monitorované kamerovým systémom a tiež by v nich mal platiť zákaz používania otvoreného ohňa.Dôvodom jarných kontrol bola tragédia, ktorá sa stala v januári v Poľsku. V únikovej miestnosti vtedy pri požiari zahynulo päť dievčat.


Na Hviezdoslavovom námestí osadili lavičky

Lavičky z námestia každoročne demontujú na jeseň.

BRATISLAVA. Na Hviezdoslavovom námestí v Bratislave opäť nainštalovali lavičky. Z celkového počtu 117 lavičiek ich doteraz osadili 42. Ďalšie k nim pribudnú už v najbližších dňoch. Informuje o tom Mestská časť Staré Mesto na svojej webovej stránke.Technické služby Starého Mesta lavičky každý rok demontujú na jeseň. Robia tak pre chladné počasie a tiež uvoľňujú miesto pre vybudovanie vianočných stánkov. Lavičky pravidelne opravujú – vymenia dosky alebo ich natrú. Staré Mesto zatiaľ osadilo lavičky, ktoré nepotrebovali opravu. Celkové náklady na ich údržbu budú vyčíslené až po osadení všetkých lavičiek.


Macron v Elyzejskom paláci privítal odstupujúceho libanonského premiéra

PARÍŽ. Francúzsky prezident Emmanuel Macron rokuje v sobotu napoludnie s odstupujúcim libanonským premiérom Saadom Harírím v Elyzejskom paláci v Paríži. Informovala o tom agentúra DPA. Televízne stanice zverejnili zábery, na ktorých vidno ako Macron Harírího srdečne víta na vstupných schodoch do sídla hlavy štátu. Politici následne vošli do paláca, kde spustili rozhovory. Libanonská štátna tlačová agentúra NNA informovala, že Harírí po svojom príchode do Paríža už stihol telefonovať s libanonským prezidentom Michelom Aúnom, ktorého informoval, že sa budúci týždeň zúčastní na oslavách Dňa nezávislosti v Bejrúte. Saad Harírí sa do vlasti vráti v stredu. Harírí 4. novembra oznámil, že odstupuje z postu libanonského premiéra, čím šokoval celú krajinu. Ešte viac ako samotnú rezignáciu však Libanončania riešia to, ako k nej došlo. Harírí ju totiž oznámil na diaľku zo Saudskej Arábie a málokto v Libanone verí, že to urobil dobrovoľne. Podľa prezidenta Aúna bola Harírího rezignácia vynútená zo strany Rijádu a je preto neplatná.


V bojnickej zoo sa narodili mláďatá viacerých druhov zvierat (foto)

Z Francúzska tam priviezli i zobákorožca a kenguru.

BOJNICE. Mláďatá jedného z najnáročnejších chovancov v zoo, najmenšej opice sveta, ako i ďalších druhov sa narodili v Národnej zoologickej záhrade Bojnice počas letného obdobia. Informoval o tom hovorca bojnickej zoo Jaroslav Slašťan. "Dvojica mláďat kariamy červenozobej patrí v zoo k najnáročnejším chovancom aj preto, že ide o potravinového špecialistu. Pre jej typické hlasité volanie škriekanie, ktoré sa ozýva do vzdialenosti niekoľkých kilometrov, ju domorodci JužnejAmeriky využívajú ako strážneho psa," načrtol Slašťan. Bojnická zoo privítala i mláďatá kopytníkov, a to jeleňa bieloústeho a antilopy vranej. "Otcom mladého jeleňa je desaťročný samec Láďa dovezený zo Zoo Ústí nad Labem a matkou Girda, narodená v roku 2010 a dovezená z Tierpark Berlín, pričom oboch chováme v našej zoo od roku 2011," doplnil. Jeleň bieloústy žije zo všetkých tibetských jeleňovitých druhov najvyššie, a to vo výškach od 3500 do 5100 metrov nad morom. Jeho domovom sú čínske provincie Tibet, Qinghai, Gansu a Sichuan, sčasti i Yunnan. Okrem Národnej ZOO Bojnice ho chová len osem európskych zoologických záhrad. "Samec antilopy vranej je naším druhým tohtoročným prírastkom u týchto antilop a zároveň už ôsme mláďa narodené v našej zoo. Jeho otcom je šesťročný Eben, ktorého sme doviezli v roku 2017 z Maďarska a matkou Salima, narodená v roku 2014 v našej zoo. Antilopu vranú majú približne v 35 európskych zoo a na rozdiel od iných druhov ju v zoologických záhradách chovajú len veľmi zriedka," pokračoval Slašťan. Najmenšie opice sveta Kosmáče trpaslíčie chová Národná zoo Bojnice od roku 2006. Dve mláďatá sa tamojšiemu chovnému páru narodili na začiatku letných prázdnin. Samička rodí po 140-dňovej gravidite najčastejšie dvojčatá, o ktoré sa počas prvých dní stará otec. V skupine sa pári vždy len jeden dominantný pár, ostatné jedince, ktoré môžu návštevníci v zoo vidieť, sú jeho potomkovia. Z parížskej zoo zase doviezli do Bojníc samicu najväčšieho a najmohutnejšieho zo všetkých známych zobákorožcov - zobákorožca kaferského a rovnako z Francúzska z Les Jardins Animaliers Biotropica vo Val de Reuil severoaustrálsku kenguru svižnú, ktorú v európskych zoo chovajú len veľmi vzácne. Zo španielskej OASYS MiniHollywood Zoo pribudol zase zobákorožec hrubozobý. V Bojniciach sa počas prázdnin narodili i štyri mláďatá páva korunkatého, štvorica mláďat ibisa austrálskeho, nandu pampový a škorec purpurový.


Aldi rozširuje britskú sieť supermarketov, investuje stámilióny

Nemecký reťazec chce v najbližších troch rokoch investovať do supermarketov 300 miliónov libier.

LONDÝN. Nemecký obchodný reťazec Aldi chce v budúcich troch rokoch investovať do svojich britských supermarketov 300 miliónov libier (347,08 milióna eur). Podľa informácií agentúry DPA chce Aldi opustiť stratégiu diskontných tovarov a ponúkať aj prémiové produkty, napríklad čerstvé mäso a ryby, ako aj pivo a kvalitné vína. Na druhej strane však stále sľubuje najnižšie ceny potravín v Británii. Aldi je v Británii mimoriadne úspešný, rast dosahuje dvojciferné hodnoty, medzičasom má trhový podiel 6,2 % a jeho tržby sa v Británii a Írsku medziročne zvýšili o 12 %. Aldi chce do roka 2022 rozšíriť svoju britskú sieť zo súčasných 659 na 1000 supermarketov a ani hroziaci odchod Británie z EÚ jeho plány nenarušil. Rovnaké úspechy slávi na ostrovnom trhu aj Lidl, ktorý má trhový podiel 4,6 %. Spolu s Aldi a ďalšími dvomi diskontnými reťazcami dostávajú tamojšiu konkurenciu pod veľký tlak. Veľká britská štvorka - Tesco, Sainsbury's, Morrison a Asda - tak prišla o trhové podiely v prospech kontinentálnych rivalov.


Čínu zasiahli silné lejaky, pri záplavách zahynuli desiatky ľudí

Hladiny veľkých riek a jazier vzrástli na alarmujúcu úroveň a zrútenie hrádzí si vynútilo rozsiahle evakuácie.

PEKING. Najmenej 56 ľudí zahynulo a 22 ďalších je nezvestných po silných dažďoch, ktoré zasiahli južnú Čínu, odkiaľ hlásia rozvodnené rieky, zaplavené mestá, prerušenia dodávok elektriny i ochromenie dopravy. Oznámil to v utorok miestne úrady. Čínske ministerstvo občianskych záležitostí (vnútra) oznámilo, že od štvrtka spadlo vo viacerých mestách, vrátane malebného letoviska Kuej-lin v regióne Kuang-si, až 48,6 centimetra zrážok. Silné dažde podľa ministerstva postihli rôznymi spôsobmi viac ako 9,5 milióna ľudí. Hladiny veľkých riek a jazier v provincii Chu-nan vzrástli na alarmujúcu úroveň a zrútenie hrádzí si vynútilo rozsiahle evakuácie. Letisko regionálnej metropoly Čcheng-tu museli v pondelok v dôsledku dažďov uzavrieť na viac než hodinu, píše agentúra AP.


Na letisku vo Viedni začali skúšať automatické rozpoznávanie tvárí

Nové zariadenia majú poskytnúť istotu, že tvár kontrolovanej osoby zodpovedá fotografii v cestovnom pase.

VIEDEŇ. Medzinárodné letisko vo Viedni uviedlo do skúšobnej prevádzky systém automatického rozpoznávania tvárí cestujúcich, ktorí prechádzajú hraničnými kontrolami pri vstupe do schengenského priestoru alebo jeho opúšťaní. V priestoroch letiska je predbežne nainštalovaných 25 snímačov označovaných ako "E-Gates", ďalších 25 má pribudnúť v roku 2018, informovala agentúra APA s odvolaním sa na letiskového hovorcu Petra Kleemana. Náklady na tento systém podľa neho môžu dosiahnuť až päť miliónov eur. Očakáva sa, že reálne využívaný bude už od polovice decembra. Nové zariadenia majú poskytnúť istotu, že tvár kontrolovanej osoby zodpovedá fotografii v cestovnom pase, ktorú je preto potrebné takisto zosnímať. Pri kontrolách však budú stále prítomní policajti, aby zabezpečili dozor. Podľa Kleemana viedenské letisko zvolilo osvedčený systém, aký je používaný aj na letiskách vo Frankfurte nad Mohanom, Londýne či Paríži. Rozšírenie kapacít si vyžadujú zmeny v Schengenskom hraničnom kódexe, na základe ktorých majú byť v prípade prechodu vonkajších hraníc systematicky kontrolovaní aj občania EÚ. Porovnávanie údajov cestujúcich so schengenskými databázami sa doteraz týkalo len občanov tretích krajín. Podľa vyjadrenia hovorcu dolnorakúskej polície Johanna Baumschlagera, bude používanie "E-Gates" na viedenskom letisku počas testovacej fázy pre cestujúcich dobrovoľné. Mladiství a rodiny s deťmi budú naďalej kontrolovať policajti v kójach.


Dostál chce zrušiť pokuty za nesprávne geografické názvy

BRATISLAVA. Možnosť udeľovania pokút za používanie iných ako štandardizovaných geografických názvov v médiách a v kartografických dielach by mala byť zrušená. V novele zákona o geodézii a kartografii to navrhujú poslanci opozičnej SaS na čele s Ondrejom Dostálom. Právnou normou sa bude parlament zaoberať na májovej schôdzi. "Pokutovanie médií či iných subjektov za používanie iných ako štandardizovaných geografických názvov nemá oporu v ústave a zasahuje do slobody prejavu a slobody šírenia informácií nad rámec vymedzený ústavou," vyhlásil Dostál. Podľa jeho slov vymáhanie používania štandardizovaných geografických názvov prostredníctvom dozoru Úradu geodézie, kartografie a katastra SR (ÚGKK) a pokutovanie používania iných názvov nie je opatrením v demokratickej spoločnosti nevyhnutným. Trojica predkladateľov svojím návrhom reaguje na informácie, že ÚGKK sa v marci obrátil na redakcie niektorých médií a upozornil ich na povinnosť používania štandardizovaných geografických názvov. "Je absurdné, aby úrad riešil, či sa v médiách používa termín Veľká Británia, resp. Británia alebo štandardizovaný názov Spojené kráľovstvo Veľkej Británie a Severného Írska. A je neprípustné a podľa môjho názoru aj protiústavné, aby v slobodnej spoločnosti mohli byť médiá za takúto vec pokutované až do výšky 3300 eur, resp. pri opakovanom porušení v lehote jedného roka až do výšky 6600 eur," odkázal Dostál. Zákon o geodézii a kartografii bol schválený počas tretej vlády Vladimíra Mečiara a platí od roku 1995. Možnosť pokutovania médií sa však doň dostala až pri jeho novelizácii v roku 2003. Dovtedy bolo možné použitie iného než štandardizovaného geografického názvu pokutovať len vo vzťahu ku kartografickým dielam, nie novinovým článkom. "Navrhujeme zrušiť možnosť pokutovania za použitie iných ako štandardizovaných geografických názvov a obmedziť ich záväznosť na štátne mapové diela. Podobná právna úprava existuje napr. v Českej republike," uzavrel Dostál. Začiatkom apríla 2017 zaslal ÚGKK list televíziám, ako aj vybraným vydavateľstvám, v ktorom ich upozornil na ich zákonné povinnosti spojené s používaním štandardizovaného geografického názvoslovia. "Stručne a vecne sme sa pokúsili vysvetliť, čo je štandardizované geografické názvoslovie, z akého dôvodu a za akým účelom sa buduje a ako je ukotvené v našej legislatíve. Pre úplnosť sme pridali i informáciu o sankciách, ktoré zákon umožňuje uložiť pri porušeniach v tejto oblasti. Na záver sme adresátov listu slušne poprosili, aby venovali pozornosť komplexným informáciám, ktoré k tejto problematike na našom webe zverejňujeme on-line, spolu so zoznamami najčastejšie používaných štandardizovaných geografických názvov a aby tieto informácie zohľadnili pri tvorbe svojich relácií a článkov," uviedol odbor geodézie a medzinárodných vzťahov ÚGKK. Úrad týmto listom reagoval na množiace sa sťažnosti zo strany občanov, ktorí upozorňovali na porušenia v tejto oblasti, najmä s poukazom na používanie v médiách neštandardizovaného označenia Veľká Británia, príp. Británia namiesto štandardizovaného názvu Spojené kráľovstvo. "Oficiálny slovenský názov štátu Spojené kráľovstvo Veľkej Británie a Severného Írska (prípustná skrátená forma Spojené kráľovstvo) sa na Slovensku používa od roku 2000, kedy bol tento názov štandardizovaný. Samotní zástupcovia Spojeného kráľovstva viackrát na medzinárodných fórach OSN apelovali na zástupcov ostatných členských krajín OSN, aby akceptovali nimi deklarovanú zmenu názvu Great Britain na United Kingdom vo význame štátneho útvaru. Táto zmena je korektná hlavne voči Severnému Írsku. Názov Veľká Británia je platný, ale pre označenie jedného spomedzi Britských ostrovov," upozornil úrad. ÚGKK považujme za vhodné, aby štandardizované názvy používali všetci rovnako, a to predovšetkým v mapách, v úradnej činnosti orgánov verejnej správy, v tlači, v odbornej literatúre. "V prípade názvov štátnych útvarov je to i prejav korektnosti voči ich obyvateľom, našej ochoty rešpektovať a používať názov, ktorý si sami zvolili. Z tohto hľadiska považujeme za správne, že používanie štandardizovaného geografického názvoslovia je regulované zákonom. Samozrejme, nebránime sa diskusii k tejto problematike, zdôrazňujeme však, že v takomto prípade musí ísť o vecnú, odbornú a koncepčnú diskusiu," dodal úrad.


Objavili prvú planétu v obývateľnej zóne a zároveň s vodou

K2-18b je vzdialená 110 svetelných rokov.

BRATISLAVA. Dva astronomické tímy, kanadský a britský identifikovali vodu na exoplanéte a svoje zistenia publikovali vo vedeckých magazínoch Astronomical Journal a Nature Astronomy. Exoplanéta sa nachádza v obývateľnej zóne, teda v takej vzdialenosti od svojej hviezdy, ktorá umožňuje prípadný život v podobnej forme, ako ho poznáme na Zemi. "Je to zatiaľ najväčší krok k nášmu cieľu, ktorým je nájdenie života na iných planétach a dôkaz, že nie sme sami," cituje britský denník The Guardian Björna Bennekeho z University of Montreal, ktorý viedol kanadský tím astronómov."Toto je prvá potenciálne obývateľná planéta, na ktorej je tá správna teplota a o ktorej vieme, že je tam voda. Je to v súčasnosti ten najlepší kandidát na planétu, ktorá je obývateľná," doplnil Angelos Tsiaras z University College London, šéf tímu britských astronómov. Planétu K2-18b objavili už v roku 2015, od Zeme sa nachádza vo vzdialenosti 110 svetelných rokov. Obeh okolo hviezdy trvá 33 pozemských dní, čiže jeden rok na nej trvá zhruba toľko, ako na Zemi jeden mesiac. Podľa vzdialenosti od jej materskej hviezdy vedci vypočítali, že teplota na povrchu planéty môže byť v rozmedzí od mínus 73 do plus 47 stupňov Celzia, čo sú veľmi podobné podmienky ako na Zemi. Je zhruba dvakrát väčšia ako Zem, má atmosféru a je navyše predpoklad, že ide o teleso s kamenným povrchom. Zistenia kanadských astronómov naznačujú, že na planéte dokonca prší.To všetko sú povzbudzujúce informácie. Zaároveň existuje viacero faktov, ktoré môžu optimizmus v pátraní po mimozemskom živote alebo podmienkach vhodných na život schladiť a upozorňuje na ne najmä britský tím. Zatiaľ nie je dokázané, že sa voda nachádza aj na povrchu planéty. Našli ju zatiaľ len vo forme vodnej pary v atmosfére. Nie je zatiaľ veľmi jasné jej množstvo, môže to byť medzi 0,01 až 50 percentami celkového zloženia atmosféry, čo je značný rozptyl. Druhý problém je, že planéta K2-18b je osemkrát hmotnejšia ako naša Zem, čiže pozemský spôsob pohybu po nej by bol pre prípadné mimozemské organizmy značne obtiažne. Tretím a možno najzásadnejším problémom je jej materská hviezda. Na rozdiel od nášho Slnka, žltého trpaslíka, ide o červeného trpaslíka, menšiu a chladnejšiu hviezdu. Planétu K2-18b však bombarduje radiáciou, ktorá by bola pre nás veľmi nebezpečná.Ako však priznáva aj Ingo Waldmann, člen britského, teda toho skeptickejšieho tímu, je samozrejme možné, že "život sa na tejto planéte vyvinul inak".Červení trpaslíci sú podľa všetkého ďaleko najčastejšie hviezdy v našej galaxii, Mliečnej ceste, a obieha okolo nich aj najviac nám známych planét.Americký Národný úrad pre letectvo a vesmír (NASA) aktuálne eviduje už vyše 4-tisíc objavených exoplanét, plus ďalších 4-tisíc vhodných kandidátov, u ktorých sa však ešte musí potvrdiť, či ide o exoplanéty.


Nákup stíhačiek F-16 je dlhodobo výhodnejší ako Gripeny

Útvar hodnoty za peniaze vyrátal úsporu osem percent.

BRATISLAVA. Z dvoch ponúk predložených ministerstvu obrany je dlhodobo o osem percent finančne výhodnejší nákup a prevádzka amerických stíhačiek F-16 v porovnaní so švédskymi Gripenmi. Skonštatoval to Útvar hodnoty za peniaze (ÚHP) Ministerstva financií SR, ktorý zverejnil svoje hodnotenie nákupu stíhačiek po tom, ako nákup v stredu (11.7.) schválila vláda. Útvar hodnoty za peniaze vypracoval analýzu, ktorej cieľom bolo zabezpečenie porovnateľnosti ponúk vlád USA a Švédska. Ponuky na americké F-16 V Block 70/72 a švédske JAS-39 C/D Gripen sú na 14 stíhačiek, líšili sa však rozsahom ostatných komponentov potrebných na zabezpečenie ich bojaschopnosti, ako munícia, logistika, komunikačné systémy, výcvik pilotov. ÚHP v svojom hodnotení zohľadňoval aj odlišný čas ich dodania a výmenný kurz. "Analýza ministerstva obrany porovnáva celkové náklady na vlastníctvo ponúk do roku 2048, ponuka lietadiel F-16 je v súčasnej hodnote výhodnejšia o osem percent," uvádza sa v zverejnenej správe. Správa ďalej hovorí, že po nákupe stíhacích lietadiel bude potrebné prehodnotiť prioritizáciu ostatných obranných nákupov s cieľom zachovať finančné ciele aj ciele spôsobilosti voči NATO. Toto číslo vychádza z toho, že pre plnenie úloh NATO, národnej zálohy a leteckého výcviku je potrebná dostupnosť sedem až osem lietadiel, z ktorých sú tri až štyri pre ostrú pohotovosť a zálohu a štyri pre bojový výcvik. A zvyšné? Podľa štytistík US AirForce je priemerný podiel lietadiel v údržbe a oprave okolo 50 percent. Ministerstvo obrany podľa správy Útvaru hodnoty za peniaze posudzovalo okrem stíhačiek F-16 a Gripen aj sedem iných modelov stíhačiek, ktoré boli vylúčené pre očakávané vysoké náklady alebo krátkej očakávanej životnosti. Rezort tiež zamietol možnosť nákupu používaných lietadiel F-16 alebo Gripen z dôvodu komplikovanejšieho postupu a vysokých rizík, pričom možné krajiny a čakávané náklady spojené s kúpou používaných lietadiel neboli detailnejšie rozpracované. Útvar hodnoty za peniaze tu upozornil, že viaceré krajiny NATO sú v procese prechodu na novšie lietadlá F-35, čo vytvára priestor pre možnú kúpu použitých lietadiel, pre ktorú sa v minulosti rozhodli Chorvátsko a Rumunsko. Ministerstvo obrany napokon neposudzovalo ani možnosť zabezpečenia ochrany vzdušného priestoru spojeneckými vzdušnými silami, keďže dlhodobo by nebola v súlade s cieľmi NATO. "V obrane je najdôležitejšie plniť naše záväzky voči spojencom v NATO, a to finančné i tie vyplývajúce z cieľov spôsobilostí. Mali by sme to však robiť nákladovo čo najefektívnejšie," uviedol v súvislosti s rozhodnutím vlády o nákupe stíhačiek Útvar hodnoty za peniaze na sociálnej sieti. "Pri stíhačkách to znamená kúpiť ich čo najvýhodnejšie a iba toľko, koľko ich na splnenie nášho záväzku potrebujeme," doplnil. Ciele spôsobilosti NATO pritom požadujú od Slovenska dve lietadlá v bojovej pohotovosti. Podľa ministerstva obrany je z toho dôvodu potrebných 14 lietadiel. Toto číslo vychádza z toho, že pre plnenie úloh NATO, národnej zálohy a leteckého výcviku je potrebná dostupnosť sedem až osem lietadiel, z ktorých sú tri až štyri pre ostrú pohotovosť a zálohu a štyri pre bojový výcvik. Podľa štatistík US AirForce je priemerný podiel lietadiel v údržbe a oprave okolo 50 percent. "Skutočnú minimálnu potrebu lietadiel pre zabezpečenie požiadaviek NATO je potrebné preveriť, keďže nákup vyššieho než potrebného počtu lietadiel podľa NATO odvedie prostriedky od iných priorít," uviedol k tomu Útvar hodnoty za peniaze. Ciele spôsobilosti NATO 2017 požadujú pre Slovensko predovšetkým vybudovanie ťažkej motorizovanej brigády a nasaditeľné monitorovanie vzdušného priestoru. Po rozhodnutí vlády o nákupe stíhačiek ostala podľa Útvaru hodnoty za peniaze na stole ešte otázka za 30 až 50 miliónov eur ročne a to, ako zabezpečiť ochranu nášho vzdušného priestoru v prechodnom období po vyradení zastaraných stíhačiek MiG-29, ktorými Vzdušné sily OS SR v súčasnosti disponujú. Prvé štyri lietadlá F-16 prídu na Slovensko v roku 2022, zvyšné v roku 2023. Ministerstvo obrany pritom plánuje podľa Útvaru hodnoty za peniaze prevádzku MiG-ov až do dodania nových lietadiel, iné alternatívy neposudzovalo. "Medzi ďalšie možnosti patrí predovšetkým dohoda o spoločnom vzdušnom priestore so spojencami, čo NATO odporúča do dodania nových lietadiel," uvádzajú analytici ministerstva financií, ktorí v tejto súvislosti informovali, že pobaltské krajiny platia okolo 10 miliónov eur ročne za ochranu vzdušného priestoru spojencami. Vláda v stredu odsúhlasila nákup 14 kusov stíhacích lietadiel F-16 V Block 70/72. Z nich má byť 12 jednomiestnych a dve dvojmiestne. Nákup sa uskutoční formou zmluvy medzi vládami SR a USA. Cieľom nákupu je naplniť ciele spôsobilosti NATO v oblasti vzdušnej obrany, nahradiť morálne a technicky zastarané lietadlá MiG-29 a rozšíriť spôsobilosti slovenského stíhacieho letectva o ničenie pozemných cieľov. Premiér Peter Pellegrini informoval, že Slovensko za balík 14 amerických lietadiel, výcvik, muníciu a logistiku zaplatí v nasledujúcich rokoch 1,589 miliardy eur.


Podpora pre nezávislosť Katalánska sa zvýšila, ukazuje prieskum

Podľa analytikov za to môžu najmä reakcie španielskeho premiéra Rajoya.

BARCELONA. Podpora nezávislosti pre španielsky región Katalánsko sa medzi jeho obyvateľmi za posledného pol roka rapídne zvýšila. Podľa analytikov za to podľa všetkého môžu najmä razantné a nekompromisné reakcie španielskeho premiéra Mariana Rajoya na aktuálne dianie v Katalánsku, a predovšetkým brutálny policajný zásah proti účastníkom októbrového referenda o nezávislosti tohto regiónu. Podľa aktuálneho prieskumu katalánskeho inštitútu na výskum verejnej mienky je za samostatnosť Katalánska už 48,7 percenta, zatiaľ čo za zotrvanie v Španielsku už len 41,1 percenta Kataláncov. Pomer v jednotlivých táboroch sa tak otočil, keďže ešte podľa júnového prieskumu bolo za zotrvanie v rámci Španielska 49,4 a za samostatnosť len 43,6 percenta Kataláncov.


Vo veku 77 rokov zomrel známy trubkár Juraj Lehotský

BRATISLAVA. Vo veku 77 rokov zomrel jazzový hudobník, známy trubkár Juraj Lehotský. Po ťažkej chorobe skonal v nedeľu (3.12.) popoludní. TASR to potvrdil jeho mladší brat, spevák a hudobný skladateľ Janko Lehotský. Juraj Lehotský absolvoval Konzervatórium v Bratislave (trúbka). Začínal v amatérskych jazzových skupinách, v rokoch 1963 až 1970 bol členom orchestra Juraja Velčovského. Od roku 1970 pôsobil ako sólista v Tanečnom orchestri Čs. rozhlasu v Bratislave. Popri tom sa zúčastňoval na nahrávkach rôznych interpretov a hosťoval vo viacerých orchestroch, medzi nimi VV Systém či Orchester Gustava Broma. V rokoch 1986 až 1996 bol členom skupiny tradičného jazzu T+R Band. Jeho tvorbu charakterizujú sólové LP platne Strieborná trúbka (1975), Kúsok Slnka (1980) aj album Balíček tónov. Spoluúčinkuje na albume Sám mladšieho brata Jána Lehotského, ktorý vyšiel v decembri 2010.


Akreditačná komisia sa opäť pozrie na kauzu Čistý deň

Na zasadnutie pozvali aj štatutárov zariadenia. Aj minister Richter je znechutený  ich správaním.

BRATISLAVA. V stredu opäť zasadne akreditačná komisia ministerstva sociálnych vecí, aby prediskutovala situáciu v resocializačnom stredisku Čistý deň v Galante. Minister práce Ján Richter zo Smeru povedal, že na zasadnutie pozvali aj štatutárov Čistého dňa. „Chceme zabrániť tomu, aby štatutári tohto zariadenia naďalej používali deti, ktoré sú v tomto zariadení, ako istý štít komunikácie a svojej osobnej obhajoby, ktorá sa týka celej tejto problematiky,“ vyhlásil minister. Otázka, či budú opäť rozhodovať o odobraní akreditácie, je podľa Richtera predčasná „Je to vec akreditačnej komisie,“ zdôraznil. Ak komisia navrhne, že ministerstvo by sa malo prípadom opäť zaoberať, hovorí, že jej návrh prijme. Prezident Andrej Kiska v piatok v otvorenom liste vyzval Richtera, aby situáciu v resocializačnom stredisku bezodkladne preskúmal. Prezident má podľa vlastných slov podozrenie, že v Čistom dni možno ohrozujú či porušujú práva detí, keďže jeho vedenie sa opakovane pokúsilo využiť zverencov, prípadne informácie o ich stave, na svoju obhajobu. Richter v reakcii na Kiskov list zdôraznil, že využíva všetky svoje právomoci, aby bola zabezpečená ochrana detí v stredisku, a povedal, že je absolútne znechutený tým, čo sa deje okolo klientov zariadenia.Zariadenie Čistý deň čelilo viacerým podozreniam zo zneužívania chovancov, ktoré preverovalo ministerstvo, Generálna prokuratúra aj polícia, pričom vyšetrovanie niektorých prípadov ešte nie je ukončené. Ministerstvo napriek odporúčaniu jeho akreditačnej komisie Čistému dňu akreditáciu vo februári nezobralo. Najnovšia kauza sa týka facebookovej komunikácie predsedu strany Sme rodina Borisa Kollára a bývalej chovankyne Simony, ako aj obvinení od advokáta a bývalého poslanca Daniela Lipšica, podľa ktorého riaditeľ Čistého dňa Peter Tománek nie je zdravotne spôsobilý vykonávať funkciu. Detaily Lipšic nespresnil.


Vdovu po čínskom disidentovi pustili po ôsmich rokoch z väzenia

Vdova po čínskom nositeľovi Nobelovej ceny za mier odcestovala z Číny do Európy.

PEKING. Liou Sia, vdova po čínskom nositeľovi Nobelovej ceny za mier Liou Siao-poovi, odcestovala po ôsmich rokoch domáceho väzenia z Číny do Európy. Informovala o tom v utorok agentúra AP s odvolaním sa na Liouovho brata Liou Chueja. Neskôr to potvrdila aj čínska vláda. "(Moja) Sestra práve na poludnie odišla z Pekingu do Európy, aby začala svoj nový život. Vďaka každému, kto jej niekoľko rokov pomáhal a staral sa o ňu. Dúfam, že odteraz bude jej život pokojný a šťastný," napísal Liou Chuej na jednej zo sociálnych sietí. Čínsky novinár Kao Jü pre AP povedal, že Liou Sia má namierené do Berlína. Čína by mala podľa OSN prepustiť aj ďalších obhajcov ľudských práv. Vysoký komisár OSN pre ľudské práva Zajd Raad Husajn uviedol, že by malo byť umožnené jej mladšiemu bratovi Liou Chuejovi, aby sa k nej v Nemecku pripojil, ak si to bude želať. "Verím tiež, že budú prepustení čínski obhajcovia ľudských práv, ich rodiny a právnici, ktorí boli zbavení slobody za vyjadrenie kritických názorov," dodal Zajd Raad Husajn. Vlády západných krajín a aktivisti už pred rokmi vyzývali Čínu na prepustenie poetky Liou Sia s tým, že nikdy nebola obžalovaná zo žiadneho zločinu. Čínske úrady na ňu uvalili domácu väzbu v roku 2010, len niekoľko dní po tom, čo Nobelov výbor udelil jej manželovi Nobelovu cenu za mier, čo rozhnevalo čínsku vládu. Liou Siao-po bol v tom čase vo väzení. Vlani v júli zomrel vo väzbe na rakovinu pečene, čo vyvolalo nové výzvy na prepustenie jeho vdovy z domáceho väzenia. Čína odsúdila Liou-Siao-poa v roku 2009 na 11 rokov väzenia za podnecovanie na zvrhnutie štátnej moci, keď pomohol napísať manifest, ktorý vyzýva na politickú a ekonomickú liberalizáciu.


Odborári vyzbierali 290-tisíc podpisov na referendum o zastropovaní dôchodku

O návrhu by mal parlament podľa šéfa zväzu Kovo hlasovať v utorok.

BRATISLAVA. Odborári od polovice júla už vyzbierali 290 tisíc podpisov pod petíciu za vyhlásenie referenda o zavedení stropu na vek odchodu do dôchodku. "Je to veľmi slušný počet," uviedol na pondelkovej tlačovej besede šéf OZ KOVO Emil Machyna. Ak by podľa neho parlament neschválil ústavný zákon o zastropovaní dôchodkového veku, verí, že sa odborárom podarí vyzbierať 350 tisíc podpisov potrebných na vyhlásenie referenda o zavedení stropu na dôchodkový vek. O návrhu ústavného zákona by mal parlament podľa Machynu hlasovať v utorok. Ako ďalej uviedol, odborári poslali všetkým poslancom Národnej rady SR list, v ktorom ich žiadajú o podporu návrhu ústavného zákona. "Ak to parlament neschváli, zaktivizujeme ľudí a verím, že sa nám podarí vyzbierať 350 tisíc podpisov," povedal. Podľa neho by mohol každý odborár osloviť členov svojej rodiny a vyzbierať tak "štyri až päť podpisov".V samotnom referende, o ktoré sa snažia odborári, by sa mali občania vyjadriť k tomu, či by sa mal ústavným zákonom zaviesť strop na penzijný vek na úrovni 64 rokov. Pre ženy, ktoré vychovali jedno dieťa, by mal byť podľa odborárov dôchodkový vek najviac 63,5 roka, pre ženy, ktoré vychovali dve deti, by platil strop na dôchodkový vek na úrovni 63 rokov a ženy s vychovanými tromi a viacerými deťmi by mohli ísť do dôchodku najneskôr v 62,5 roku. Hlasovanie o návrhu ústavného zákona, ktorým sa má od júla tohto roka zaviesť strop na vek odchodu do dôchodku, parlament koncom januára opäť posunul na nasledujúcu schôdzu. Podľa navrhovaného ústavného zákona, za ktorého schválenie musí hlasovať aspoň 90 poslancov, by ľudia na Slovensku mali ísť do penzie najneskôr v 64 rokoch. Poslanci za Smer Jana Vaľová a Erik Tomáš podali ešte na vlaňajšej októbrovej schôdzi pozmeňujúci návrh, aby žena, ktorá vychovala jedno dieťa, mala právo ísť do dôchodku najneskôr v 63,5 roku. Ak žena vychovala dve deti, mohla by ísť najneskôr v 63 rokoch a žena s tromi a viacerými vychovanými deťmi má mať strop na dôchodkový vek na úrovni 62,5 roku.Navrhovaný ústavný zákon obsahuje aj ustanovenia o tom, že primerané hmotné zabezpečenie v starobe sa vykonáva prostredníctvom priebežne financovaného dôchodkového systému a systému starobného dôchodkového sporenia, ako aj o tom, že štát podporuje dobrovoľné sporenie na dôchodok. Do návrhu ústavného zákona vložili poslanci za Smer aj ustanovenia o minimálnej mzde. V návrhu ústavného zákona sa uvádza, že "každý zamestnanec má právo, aby jeho odmena za vykonanú prácu nebola nižšia ako minimálna mzda". Podrobnosti o úprave minimálnej mzdy ústavný zákon ponecháva na obyčajný zákon.


Zelenskyj ponúkol Putinovi stretnutie v Minsku, rozprávať sa chce o Kryme

Ukrajinský prezident navrhol, aby sa porozprávali o polostrove Krym.

KYJEV. Nový ukrajinský prezident Volodymyr Zelenskyj ponúkol ruskému prezidentovi Vladimirovi Putinovi stretnutie v bieloruskom Minsku. Vo videoodkaze adresovanom Putinovi v pondelok uviedol: "Musíme sa porozprávať? Áno, to musíme. Nech sa tak stane".Zelenskyj navrhol, aby sa porozprávali o polostrove Krym, ktorý Rusko jednostranne anektovalo v roku 2014, ako aj o konflikte na východe Ukrajiny, kde ukrajinskí vojaci bojujú proti proruským separatistom.Pri svojom nástupe do funkcie v máji označil bývalý herec a komik obe tieto problematiky za svoje kľúčové témy. Podľa vlastných slov by tiež chcel, aby sa na rokovaniach zúčastnil aj americký prezident Donald Trump, britská premiérka Theresa Mayová, nemecká kancelárka Angela Merkelová a francúzsky prezident Emmanuel Macron.Kremeľ sa vyjadril, že návrh zatiaľ nebude komentovať. Chce si najprv overiť, aké perspektívy by malo stretnutie takéhoto "úplne nového formátu".


Čaputová aj Šefčovič minuli na kampaň takmer pol milióna eur

BRATISLAVA. Zvolená prezidentka Zuzana Čaputová minula na svoju predvolebnú kampaň 499.438,72 eura. Maroš Šefčovič, ktorý skončil v prezidentskom súboji druhý, za ňu zaplatil 499.308,07 eura. Vyplýva to z ich správ o nákladoch na kampaň. Tretie najvyššie náklady, 454.161,51 eura, priznal Robert Mistrík, ktorý pred prvým kolom volieb odstúpil z volieb v prospech Čaputovej. Béla Bugár vynaložil na kampaň 382.861,72 eura. O niečo menej dal Štefan Harabin - 344.704,41 eura. Milan Krajniak uvádza náklady vo výške 193.989,36 eura. Ďalší kandidáti neprekročili hranicu 100.000 eur. Juraj Zábojník minul 73.178,94 eura, František Mikloško 64.696,64 eura, József Menyhárt, ktorý odstúpil pred prvým kolom volieb, vyčíslil náklady na 61.772,22 eura. Marian Kotleba zaplatil 55.655,63 eura, Eduard Chmelár 32.039,80 eura, Ivan Zuzula 27.284,72 eura, Bohumila Tauchmannová 24.706,88 eura, Róbert Švec 764,87 eura a Martin Daňo tvrdí, že neminul nič. Prezidentskí kandidáti môžu podľa zákona vynaložiť na kampaň najviac pol milióna eur.


Trump formálne oznámi svoju kandidatúru 18. júna na Floride

WASHINGTON. Americký prezident Donald Trump svoju opätovnú kandidatúru na post prezidenta formálne oznámi 18. júna na zhromaždení v štáte Florida, ktorý bol kľúčovým pre jeho víťazstvo v roku 2016, uviedla agentúra AFP. Trump na Twitteri napísal, že prvá dáma Melania, viceprezident Mike Pence a jeho manželka Karen sa tiež zúčastnia tejto udalosti, ktorá sa uskutoční v meste Orlando. "Svoju kandidatúru na druhé volebné obdobie oznámim 18. júna v Orlande. Príďte na toto historické zhromaždenie," vyzval Trump. Akcia, na ktorej Trump plánuje toto oznámenie urobiť, sa bude konať týždeň pred prvou debatou demokratických kandidátov. Trump sa nechal počuť, že sa bude uchádzať aj o druhý prezidentský mandát, už pár hodín po svojom uvedení do úradu 20. 1. 2017. Svoj prvý predvolebný míting zorganizoval len štyri týždne na to na Floride. Na svoju kandidatúru v roku 2020 odvtedy vyzbieral už 130 miliónov dolárov (116,6 miliónov eur). Republikánsky prezident nateraz zameral svoju energiu a ostrú kritiku na Joe Bidena, bývalého amerického viceprezidenta a súčasného favorita na prezidentskú nomináciu Demokratickej strany pre voľby v roku 2020. Biden, ktorý v rokoch 2009-17 asistoval prezidentovi Barackovi Obamovi, má podľa mnohých najlepšie predpoklady, aby porazil súčasného šéfa Bieleho domu.


Výsledok vyjednávania je pomstou predsedu vlády, tvrdia školskí odborári

Odborári vyzvali vládu, aby schválila finančné prostriedky na zvýšenie platov zamestnancov.

BRATISLAVA. Výsledok kolektívneho vyjednávania považujeme za pomstu predsedu vlády za to, že odborári odmietli podpísať zahanbujúce memorandum a vzdať sa tak svojho ústavného práva na kolektívne vyjednávanie. Tvrdia to členovia predsedníctva Odborového zväzu pracovníkov školstva a vedy na Slovensku (OZPŠaV), ktorí na výjazdovom rokovaní v Čadci vyjadrili rozhorčenie z výsledku kolektívneho vyjednávania a z negatívneho postoja vlády k návrhu na valorizáciu platov zamestnancov vysokých škôl v roku 2018. Agentúru SITA o tom informoval vedúci Úradu OZPŠaV Juraj Stodolovský.„Upozorňujeme, že finančné prostriedky na šesťpercentnú valorizáciu platov mala vláda na tento účel vyčlenené od 1. septembra 2018,“ uviedli odborári a zdôraznili, že žiadna vláda nebola schopná vyčleniť dostatok peňazí na reformu školstva, čo hazarduje s pozitívnym vývojom slovenskej ekonomiky v budúcnosti. Odborári vo svojom stanovisku pripomenuli, že zvýšenie platov zamestnancov školstva od 1. septembra 2017 bolo výsledkom rokovaní medzi zástupcami OZPŠaV, ministrom školstva a predstaviteľmi Združenia miest a obcí Slovenska, ktoré sa začali ešte koncom minulého roka.Odborový zväz preto vyzval vládu, aby schválila finančné prostriedky na zvýšenie platov pedagogických a odborných zamestnancov a učiteľov vysokých škôl v roku 2018. „V opačnom prípade upozorňujeme, že na splnenie vládnych sľubov a presadenie zlepšenia pracovných podmienok všetkých zamestnancov školstva budeme organizovať celoštátne protestné aktivity,“ uviedli odborári v stanovisku.


United si po troch zaváhaniach pripísal tri body, City senzačne podľahlo nováčikovi

Fortuna liga

Online prenos

Premier League

La Liga

Bundesliga

Mladík Abraham z Chelsea zaznamenal hetrik.

LONDÝN. Futbalisti FC Liverpool sú aj po piatom kole anglickej Premier League bez straty bodu na čele tabuľky. V sobotu si doma poradili s Newcastlom United 3:1. Už päť bodov stráca na Liverpool obhajca titulu Manchester City. Ten v sobotu senzačne prehral na ihrisku nováčika Norwich City 2:3. Kenny McLean a Todd Cantwell prekonali už v prvej polhodine brankára Edersona a hoci Sergio Agüero ešte pred prestávkou znížil na 1:2. Mimoriadne cenné víťazstvo priniesol v 50. minúte gól fínskeho útočníka Teemuho Pukkiho. City už iba znížili tesne pred koncom po strele Rodriho spoza šestnástky. Manchester United si po troch zaváhaniach pripísal druhý ligový triumf v sezóne, keď si doma poradil s Leicesterom 1:0. Rozhodol o tom už v 8. minúte Marcus Rashford z pokutového kopu. Hetrikom sa v drese londýnskej Chelsea blysol mladík Tammy Abraham pri výhre svojho tímu 5:2 na ihrisku Wolverhamptonu. Tottenham Hotspur potvrdil úlohu favorita v stretnutí s Crystal Palace a súpera zdolal hladko 4:0. Všetky góly dali domáci už v prvom polčase, o dva sa postaral Kórejčan Son Hung-min. FC Liverpool - Newcastle United 3:1 (2:1) Góly: 28. a 40. Mané, 72. Salah - 7. Willems /M. Dúbravka chytal za hostí celý zápas/ Manchester United - Leicester City 1:0 (1:0) Gól: 8. Rashford (z 11 m) Tottenham Hotspur - Crystal Palace 4:0 (4:0) Góly: 10. a 23. Son Hung-min, 21. Van Aanholt (vlastný), 42. Lamela Wolverhampton Wanderers - FC Chelsea 2:5 (0:3) Góly: 69. Saiss - 31. Tomori, 34., 41. a 55. Abraham, 90.+6 Mount Brighton & Hove Albion - FC Burnley 1:1 (0:0) Góly: 51. Maupay - 90.+1 Hendrick Sheffield United - FC Southampton 0:1 (0:0) Gól: 66. Djenepo, ČK: 85. Sharp (Sheffield)


Žarnay chce zaručiť objektivitu maturít aj testovania

Externú administráciu vykonávať kvalifikovaní externí pedagógovia.

BRATISLAVA. Externý administrátor a stanovenie podmienok na výkon externej administrácie má podľa nezaradeného poslanca Národnej rady (NR) SR Ota Žarnaya zaručiť objektivitu výkonu a hodnotenia externej časti maturitnej skúšky, ale aj ostatných celoslovenských meraní. Žarnay na júnovú schôdzu parlamentu predložil návrh novely školského zákona. Podľa poslanca by mali externú administráciu vykonávať kvalifikovaní externí pedagógovia. "Pedagóg nebude zamestnancom školy, kde bude administráciu vykonávať, a bude spĺňať kritériá pedagogického zamestnanca. Zároveň pedagóg nesmie mať aprobáciu pre predmet, ktorý je obsahom testovania alebo maturitnej skúšky," tvrdí poslanec. Rovnako v jednej škole môže vykonávať externý dozor len raz za päť rokov, aby sa vyhlo akýmkoľvek pochybnostiam o objektivite výkonu externej administrácie. Kompetentné na vymenovanie externých administrátorov v stanovenom termíne budú okresné úrady v sídle kraja na návrh riaditeľov škôl, a to nielen pre externú časť maturitných skúšok, ale aj pre všetky externé celoslovenské testovania. Najviac problémov sa vyskytuje pri vykonávaní dozoru na externom testovaní. Žarnay tvrdí, že v tomto prípade vykonávajú dozor pedagógovia s rovnakou aprobáciou, ako je obsah samotného testovania. Ako doplnil, v rámci internej pozície často pomáhajú rôznym spôsobom žiakom, aby vylepšili skóre svojej škole a aj sebe. "Takýto jav nie je dobrý príklad pre žiakov samotných, no zároveň aj významne skresľuje výsledky testovania a znemožňuje lepšie nastavenie školského kurikula, ako aj obsahu testov pre budúcnosť," uviedol Žarnay. V súčasnosti vykonáva externý dozor na škole počas externej časti maturitnej skúšky predseda predmetovej maturitnej komisie. Ide o učiteľa z inej školy a na tento výkon je menovaný odborom školstva okresného úradu v sídle kraja. Jeho úlohou je dohliadať na to, aby sa v jednotlivých triedach neodpisovalo a aby bolo testovanie regulárne.


Lekári bez hraníc pozastavili záchranu migrantov v Stredozemnom mori

Medzi mimovládnymi organizáciami a talianskou vládou rastie napätie.

RÍM. Humanitárna organizácia Lekári bez hraníc (MSF) sa rozhodla pozastaviť svoje aktivity na záchranu migrantov v Stredozemnom mori, čo zdôvodňuje údajným ohrozujúcim konaním líbyjskej pobrežnej stráže, ako aj obmedzovaním zo strany talianskej vlády. Oznámil to v sobotu šéf talianskej pobočky MSF Loris De Filippi, ktorého citovala agentúra Reuters. "Pozastavujeme naše aktivity, pretože máme pocit, že ohrozujúce správanie líbyjskej pobrežnej stráže je už veľmi vážne... a nemôžeme vystavovať našich kolegov nebezpečenstvu," povedal De Filippi. Jeho slová sú tiež prejavom rastúceho napätia medzi mimovládnymi organizáciami a talianskou vládou, ktorá vyslala k pobrežiu Líbye vlastnú misiu, aby pomáhala Líbyjčanom pri obmedzovaní počtu migrantov plaviacich sa do Európy. Organizácia MSF, podobne ako iné mimovládne organizácie operujúce v Stredozemnom mori, odmietla dodržiavať kódex správania, ktorý vypracovalo talianske ministerstvo vnútra v súvislosti s podozrením, že aktivisti svojím konaním napomáhajú prevádzačom a podnecujú k ďalšej migrácii.


Príjazd do Bratislavy po diaľnici sa pri Stupave skomplikuje

Celý budúci týždeň sa bude opravovať pravý jazdný pás.

BRATISLAVA. Od budúceho týždňa bude čiastočne uzavretý pravý jazdný pás na diaľnici D2 pri Stupave smerom do Bratislavy. Ako informovala agentúru SITA hovorkyňa Národnej diaľničnej spoločnosti (NDS) Michaela Michalová, čiastočné obmedzenie bude od pondelka 2. októbra do nedele 8. októbra približne do 24:00. NDS bude na úseku vymieňať ložnú a obrusnú vrstvu vozovky.


Trump má už syna aj manželku v Bielom dome

Trumpov najmladší syn bude od jesene chodiť do súkromnej školy v štáte Maryland.

WASHINGTON. Prvá rodina Spojených štátov je znova spolu pod jednou strechou: v Bielom dome. Manželka prezidenta USA Donalda Trumpa Melania v nedeľu oznámila, že po takmer piatich mesiacoch oddeleného bývania sa spolu s ich spoločným synom Barronom konečne presťahovala do prezidentského sídla vo Washingtone. Melania Trumpová so synom bývali od januárovej inaugurácie nového prezidenta v rozpore s tradíciou v budove Trump Tower v New Yorku, aby mohol 11-ročný Barron dokončiť školský rok vo svojej doterajšej škole. Prezident medzitým býval a pracoval v Bielom dome. "Teším sa na spomienky, ktoré si vytvoríme v našom novom dome! Deň sťahovania," napísala prvá dáma v nedeľu večer na sociálnej sieti po tom, ako spolu s Barronom a Trumpom dorazili do Bieleho domu. K príspevku pripojila fotografiu výhľadu z Červenej izby prezidentského sídla. Donald Trump už opakovane povedal, že jeho manželka a najmladší syn sa presťahujú do Bieleho domu po skončení školského roka. Trump oslávi v stredu 71. narodeniny a jeden darček tak dostal už vopred, píše agentúra AP. Melania Trumpová v máji uviedla, že Barron bude od jesene chodiť do súkromnej školy v štáte Maryland, neďaleko hlavného mesta.


Americké ministerstvo poslalo milión dolárov trúchliacim školám na Floride

Venované peniaze pochádzajú zo špeciálneho fondu určeného pre školy, ktoré zažili traumu.

WASHINGTON. Americké ministerstvo školstva venovalo núdzovú pomoc vo výške milión dolárov floridskému školskému okresu Broward, v ktorom sa nachádza aj mesto Parkland a jeho stredná škola, kde bývalý študent 14. februára zastrelil 17 ľudí. Ministerka školstva Betsy DeVosová v piatok vo vyhlásení uviedla, že finančný príspevok pre systém verejných škôl v okrese Broward pomôže "v procese zotavovania a liečenia". DeVosová napísala, že smúti nad obeťami februárovej streľby na Strednej škole Marjory Stonemanovej Douglasovej v Parklande a má zlomené srdce. Dodala, že "je odhodlaná pomáhať pri stanovení riešení, ktoré v budúcnosti zabránia ďalšej takejto tragédii". Venované peniaze pochádzajú zo špeciálneho fondu ministerstva, určeného pre školy a univerzity po celých Spojených štátoch, ktoré zažili traumu, informovala tlačová agentúra AP.


Ekonomika USA prekvapila. Spomalila menej, než sa čakalo

Za celý vlaňajšok došlo k najprudšej expanzii ekonomiky za tri roky.

WASHINGTON. Rast ekonomiky USA sa na konci vlaňajška spomalil menej, než sa čakalo. Hrubý domáci produkt (HDP) vo štvrtom kvartáli medziročne stúpol o 2,6 percenta po expanzii o 3,4 percenta v predchádzajúcich troch mesiacoch, uviedlo americké ministerstvo obchodu. Ekonómovia počítali so zvýšením len o 2,2 percenta. V záverečných troch mesiacoch minulého roka išlo o najpomalší rast hospodárstva USA od začiatku roku 2018, keďže sa prejavil negatívny vplyv rôznych faktorov, vrátane čiastočného zastavenia financovania amerických federálnych úradov, čiže takzvaného shutdownu. Americký rezort obchodu uviedol, že najvýznamnejším faktorom, ktorý stal za spomalením ekonomiky počas októbra až decembra, boli slabšie výdavky spotrebiteľov. Shutdown, ktorý trval 35 dní, podľa odhadov ubral rastu hrubého domáceho produktu krajiny 0,1 percentuálneho bodu. Ekonómovia sú pritom presvedčení, že hospodársky rast krajiny sa v prvom kvartáli tohto roka opäť spomalil. Za celý vlaňajšok HDP vzrástol o 2,9 percenta, čo bola najprudšia expanzia ekonomiky USA za tri roky. Rast za rok 2018 tak zostal len mierne pod cieľom tri percentá, stanoveným Trumpovou administratívou. Súčasná expanzia, ktorá teraz trvá desiaty rok, je druhou najdlhšou v histórii Spojených štátov. Zaznamenala ale tiež najnižšie ročné dáta zo všetkých období oživenia po druhej svetovej vojne. Trump v prezidentskej kampani sľuboval zaviesť opatrenia, ktoré by rast vytiahli na ročnú mieru troch percent alebo vyššie. Avšak ekonómovia súkromného sektora súdia, že 2,9 percenta zostane ešte nejaký čas vrcholom. Mnohí z nich predpovedajú na tento rok 2,2 percenta a na rok 2020 ďalšie spomalenie rastu, niektorí aj recesiu. Minuloročné stimuly v podobe daňovej reformy a vyšších štátnych výdavkov podľa nich tento rok zaniknú, čo prispeje k spomaleniu rastu. Ak by súčasná expanzia vydržala dlhšie ako do júna, prekonala by desať rokov trvajúce oživenie v rokoch 1991 až 2001 a stala by sa najdlhšiou v histórii USA.


Slovák nafotil titulku magazínu Time. Pózuje na nej Reese Witherspoon a Oprah

Má len 27 rokov, no dosiahol viac, než väčšina domácich fotografov.

BRATISLAVA. Zo Slovenska odišiel, lebo chcel žiť v Spojených štátoch. Nakoniec sa dostal na štúdium módneho návrhárstva na parížskej škole Parsons. Bratislavčan Michal Pudelka má len 27 rokov, no dosiahol viac, než väčšina domácich fotografov. Jeho fotografia zdobí obálku najnovšieho vydania amerického magazínu Time, z ktorého sa predajú dva milióny kópií po celom svete. Pred objektívom mu stáli hollywoodske herečky Storm Reid, Reese Witherspoon, Oprah Winfrey a Mindy Kaling. Fotografia vznikla pri príležitosti prípravy dobrodružného fantasy A Wrinkle in Time, v ktorom si štvorica zahrala. Film nakrútili na základe populárnej knižnej série, v ktorej sa súrodenci vydajú na nebezpečnú cestu do vesmíru, aby našli svojho strateného otca. Michal Pudelka sa po štúdiu v Paríži vrátil na Slovensko, pripravil tu napríklad plagáty pre Slovenské národné divadlo, dnes žije v Londýne, kde ho zastupuje významná agentka Katy Barker. Jeho fotografia sa objavila na obálke časopisu Vogue, spolupracoval napríklad s módnou značkou Valentino. Kampaň pre ňu fotil v Bratislave. „Mal som sedem rokov, keď som urobil prvú fotku. Boli na nej moje sesternice a vtedy sme sa hrali na modelky,“ hovoril v minulosti pre magazín Emma.


Drucker by mal podľa opozície urobiť poriadok v poplatkoch za urgenty

Opozícia tvrdí, že poplatky na urgentoch spôsobujú medzi pacientmi zmätok.

BRATISLAVA. Pacienti majú z najnovších opatrení Ministerstva zdravotníctva (MZ) chaos. Zhodujú sa v tom opozičná SaS a OĽaNO s tým, že treba urobiť poriadok v poplatkoch. "Pretože ľudia nevedia, kedy majú lekári na nemocničnom urgente právo vypýtať si desať eur," povedala vo štvrtok na tlačovej konferencii Jana Cigániková (SaS). "Plne sa potvrdzuje náš úsudok, že pacienti často nemajú potrebné medicínske znalosti, a teda správny úsudok, čo patrí na nemocničnú pohotovosť a čo nie," uviedol tieňový minister zdravotníctva za OĽaNO Marek Krajčí. SaS a OĽaNO preto ministra zdravotníctva Tomáša Druckera (nominant Smeru) vyzvali, aby presne došpecifikoval, kedy sa poplatky na urgentoch nemocníc smú a kedy nesmú vyberať. Legislatíva má pritom podľa Cigánikovej myslieť na tehotné ženy a deti. Rezort zdravotníctva už avizoval, že téma poplatkov na urgentoch v nemocniciach sa opäť otvára. Tento týždeň potvrdil, že chce došpecifikovať kritériá pre tehotné ženy a deti, teda v akej miere a kedy od nich lekári nemajú požadovať poplatok 10 eur. Diskusia o poplatkoch na urgentoch sa rozprúdila po tom, čo sa na poplatok sťažoval na sociálnej sieti muž tehotnej ženy z Nitry. Ten uviedol, že jeho žena mala bolesti a bola presvedčená, že prichádzajú príznaky pôrodu, a tak ju zaviezol na pôrodnícky príjem. Lekári žene povedali, že to bol planý poplach a žiadali desať eur za to, že prišli do nemocnice na pohotovosť. Drucker pre Denník N povedal, že má informácie, že situácia sa odohrala inak, ako tvrdí muž tehotnej ženy. Voči mužovej interpretácii sa ohradila aj nitrianska fakultná nemocnica a za výberom poplatku si stojí. Manželia si zase stoja za svojou interpretáciou. "Minister už dal úlohu svojmu tímu, aby v spolupráci s odborníkmi z urgentných príjmov došpecifikovali ďalšie kritériá pre deti aj tehotné ženy," povedala hovorkyňa ministerstva zdravotníctva Zuzana Eliášová. Na ministerstve podľa nej teraz pripravujú súhrnnú správu fungovania systému za dva mesiace od jeho spustenia do prevádzky. "Rezort je následne pripravený na základe zistení zvážiť prípadne ďalšie kroky," uviedla Eliášová. Nová 10-eurová výška poplatku na urgentoch v nemocniciach platí od novembra minulého roka, dovtedy sa platili dve eurá. Takýto poplatok má odradiť pacientov, ktorí by chceli zneužívať systém. Úhrada sa nemá týkať chorých, ktorí potrebujú neodkladnú zdravotnú starostlivosť. Na urgente v nemocniciach by nemali teda napríklad platiť pacienti s čerstvými úrazmi, tiež tí, ktorým sa tam venujú viac ako dve hodiny, alebo ľudia s nutnosťou hospitalizácie. Cigániková tvrdí, že poplatok sa dvíhať nemal a mal radšej ostať vo svojej pôvodnej výške. Chýba jej väčšia osveta pre pacientov, kedy ísť na urgent v nemocnici a kedy do ambulantných pohotovostí.


V Brazílii zadržali neplnoletého vodiča, autom prerazil bránu prezidentského paláca

BRAZÍLIA. Bezpečnostné sily v brazílskej metropole zadržali neplnoletého vodiča, ktorý autom prerazil bránu tamojšieho prezidentského paláca. Oznámila to kancelária hlavy štátu. Prezident Michel Temer v tom čase nebol v budove. K incidentu došlo v stredu večer miestneho času, keď sa k Palácu Alvorada veľkou rýchlosťou blížilo vozidlo. Strážcovia najskôr vypálili varovné výstrely, auto však nespomalilo, preto strieľali priamo naň, po čom zastavilo. Vodič neutrpel zranenia a vzali ho do väzby. Prípad vyšetruje polícia. Temer býva v inej oficiálnej rezidencii, asi kilometer vzdialenom Paláci Jaburu. Temer sa v pondelok stal prvým úradujúcim prezidentom Brazílie, ktorého oficiálne obvinili z korupcie. Podľa generálneho prokurátora prijal úplatok od podnikateľa. Najvyšší súd zaslal žalobu v stredu dolnej komore parlamentu, ktorá rozhodne, či sa ňou bude môcť súd zaoberať. Sám Temer - podľa nedávneho prieskumu inštitútu Datafolha s podporou len siedmich percent voličov najmenej obľúbený prezident svojej juhoamerickej krajiny za posledné tri desaťročia - obvinenia popiera a odmieta početné výzvy na odstúpenie.


Winnipeg predviedol veľký obrat. Laine zatienil Matthewsa

EW YORK. Hokejisti Winnipegu Jets sa v noci na štvrtok v NHL postarali o skvelý obrat. Ešte v 27. minúte domáceho stretnutia proti Torontu prehrávali 0:4, no tromi gólmi v záverečnej tretine poslali duel do predĺženia a v ňom zariadil triumf 5:4 Patrik Laine. Fínsky krídelník, z ktorého Jets spravili dvojku tohtoročného draftu, sa vo svojom štvrtom profiligovom zápase blysol premiérovým hetrikom v NHL. Zatienil tak výkon draftovej jednotky súpera Austona Matthewsa s jednou asistenciou. Slovenský obranca Martin Marinčin odohral za Maple Leafs takmer 25 minút, do štatistík si zapísal dve mínusky. "V prvom rade si myslím, že zápas nemal dospieť až do predĺženia. Niečo napravíme a zameriame sa na ďalší zápas v Minnesote," skonštatoval Matthews. "Prvé dve tretiny sme hrali veľmi zle, vrátane mňa. Netuším prečo. Nesmieme dovoliť súperovi streliť štyri góly a potom začať hrať. Tretia tretina bola z našej strany jednoducho úžasná," hovoril Laine.  V druhom nočnom stretnutí zvíťazil Detroit na ľade New Yorku Rangers 2:1. Gólovo sa o to pričinili Thomas Vanek s Drewom Millerom, 32 úspešnými zákrokmi zasa brankár Jimmy Howard. Slovenský krídelník Tomáš Tatar strávil na ľade vyše 17 minút, z piatich striel na súperovu bránku sa však nepresadil. Domáci útočník Chris Kreider asistoval pri jedinom góle "jazdcov" a bodoval aj vo štvrtom dueli novej sezóny (3+4). New York Rangers - Detroit 1:2 (1:0, 0:1, 0:1) Góly: 2. Zibanejad (McDonagh, Kreider) - 27. Vanek (Nielsen, M. Green), 41. D. Miller (Glendening)Tomáš Tatar (Detroit) 17:16 min, 5 striel, 3 "hity", 2 zblokované strely Winnipeg - Toronto 5:4 po predĺžení (0:2, 1:2, 3:0 - 1:0) Góly: 34. T. Myers (Scheifele, Matthias), 41. Laine (Byfuglien, Scheifele), 47. Scheifele (Morrissey, Stafford), 60. Laine (Ehlers), 63. Laine (Byfuglien) - 7. Carrick (J. van Riemsdyk, Marner), 17. Kadri (Rielly, M. Michálek), 27. W. Nylander (Matthews, Zajcev), 27. Kadri (W. Nylander, L. Komarov)Martin Marinčin (Toronto) 24:47 min, 5 striel, -2 body


V centre Bratislavy horel hotel (fotogaléria)

BRATISLAVA. V centre Bratislavy na Rybnom námestí horel hotel. Potvrdilo to Operačné stredisko Krajského riaditeľstva Hasičského a záchranného zboru HaZZ v Bratislave. Na mieste zasahovalo 24 hasičov so siedmimi vozidlami. Horelo v budove Park Inn, v minulosti hotel Danube. Požiar sa objavil zo strany nábrežia. Oheň zasiahol fasádu a zateplenie asi do výšky 10 metrov. Hasiči museli hľadať skryté ohniská. Podľa informácií z Krajského riaditeľstva Policajného zboru v Bratislave, z dôvodu zadymenia evakuovali z hotela 93 osôb, nikto nebol zranený. Škody zatiaľ nie sú vyčíslené. Príčiny požiaru vyšetrujú, začaté je trestné stíhanie pre všeobecné ohrozenie. Podľa vlastníka hotela vznikol požiar cudzím zavinením. Pre TASR to povedala Elena Segečová, zástupkyňa developera, spoločnosti Sitno Holding. "Po prezretí záznamov z bezpečnostných kamier a po konzultácii s príslušníkmi hasičského zboru je zrejmé, že požiar vznikol cudzím zavinením," poznamenala Segečová.


USA plánujú Ukrajine predať 210 protitankových striel Javelin

Najnovší krok Washingtonu pravdepodobne vyostrí napätie vo vzťahoch medzi Spojenými štátmi a Ruskom.

WASHINGTON. Spojené štáty plánujú predať Ukrajine 210 protitankových riadených striel typu Javelin a 37 odpaľovacích zariadení. Informoval o tom v piatok denník Washington Post. V liste adresovanom Kongresu americké ministerstvo zahraničných vecí vo štvrtok uviedlo, že dodávku protitankových striel Ukrajine v hodnote 47 miliónov dolárov schvaľuje. Kongres má teraz 30 dní na to, aby obchod zastavil, čo však v tomto prípade nemožno očakávať, keďže zákonodarcovia poskytnutie smrtiacich zbraní Ukrajine sami dlhodobo požadujú. V prípade, že Kongres obchod schváli, Spojené štáty dodajú Ukrajine rakety z vlastných armádnych zásob. Administratíva amerického prezidenta Donalda Trumpa sa vlani v decembri rozhodla poskytnúť Kyjevu moderné obranné systémy v rámci úsilia Washingtonu o vybudovanie dlhodobej obranyschopnosti Ukrajiny, aby "mohla brániť svoju zvrchovanosť a územnú celistvosť a odradiť ďalšiu agresiu" zo strany Ruska. Najnovší krok Washingtonu podľa AP pravdepodobne vyostrí napätie vo vzťahoch medzi Spojenými štátmi a Ruskom, ktoré podľa amerických predstaviteľov poskytuje výzbroj a výcvik separatistickým povstalcom na východe Ukrajiny.


NEKROLÓGBol v strede vesmíru indiánskych povstaní. Umrel Dennis Banks z kmeňa Odžibvejovia

Roky útlaku pôvodných obyvateľov premenil na demonštrácie a povstania.

BRATISLAVA. Po rokoch útlaku nemali pôvodní obyvatelia amerického kontinentu inú možnosť, iba dramatický odpor. Jeho stredom a neohrozeným obhajcom indiánskych obetí bol Dennis Banks (12.4. 1937 - 29.10: 2017) z indiánskeho kmeňa Odžibvejovia. Minulý piatok umrel na komplikácie po operácii srdca. Jeho osud ochrancu mu zrejme predurčilo aj jeho indiánske meno Nowacumig, čo znamená "v strede vesmíru." V roku 1968 pomohol založiť Hnutie amerických indiánov a dlhé roky robil protesty a demonštrácie, ktoré ho často uvrhli do vyhnanstva či väzenia. "Dosiahli sme bod v histórii, keď sme už nemohli ďalej tolerovať zneužívanie," povedal Banks Peter Matthiessenovi, autorovi knihy In the Spirit of Crazy Horse (V duchu Splašeného koňa). "Naše matky už nemohli tolerovať zlé zaobchádzanie v rezerváciách, nemohli sa pozerať ako umrie ďalší indiánsky mladík." Najväčšie uznanie v radoch priaznivcov získal za svoju úlohu v okupácii Wounded knee v roku 1973, miesta kde 83 rokov predtým americké ozbrojené sily zabili 350 ľudí z kmeňa Lakota na konci americko-indiánskych vojen. Pri tomto povstaní sa stretli stovky Indiánov a amerických policajtov - počas násilia zomreli dvaja Indiáni a jeden federálny policajt zostal ochrnutý. Dramatický incident trval 71 dní ale Indiáni dosiahli svoje - na indiánske hnutie sa zacielila medzinárodná pozornosť. Banksa síce za toto povstanie obvinili, no na útek a neskôr do väzenia sa dostal za demonštrácie, ktoré sa konali iba týždeň pred Wounded Knee. Banks si napokon odsedel jeden rok, získal však aj podporu slávnych hercov ako Jane Fonda a Marlon Brando. Svoj hnev voči systému čerpal Banks aj z vlastného detstva, keď ho úrady proti jeho vôli odvliekli na internátnu školu pre Indiánov. Sám ju prirovnával ku koncentračným táborom. "Odvliekli nás, niektorých v kriku a plači, iných v tichej hrôze, do internátnej školy, kde sme sa mali premeniť na biele deti."


Opravy ciest v meste nekončia

Od pondelka začnú opravovať cestu do Devínskej aj dlažbu na Františkánskom námestí.

BRATISLAVA. Hlavné mesto pokračuje v opravách ciest. Od pondelka (2.7.) začne opravovať privádzač do Devínskej Novej Vsi a dlažbu na Františkánskom námestí. V stredu (4.7.) začnú rekonštruovať aj povrch vozovky na Tešedíkovej ulici. Na privádzači do Devínskej Novej Vsi v oboch smeroch sa bude rekonštruovať úsek od opravovanej časti vozovky za zastávkami MHD Vápenka po opravenú časť pri zastávkach MHD Krpáš. Predpokladané ukončenie prác je 22. júla. Obchádzková trasa bude viesť po prejazdnom úseku cesty II/505. Premávka bude usmernená prenosným dopravným značením. Na Františkánskom námestí bude opravovaný úsek vedľa Miestodržiteľského paláca. Predpokladané ukončenie prác je do 22. júla. "Lokálna oprava spočíva v predláždení a výmene poškodenej dlažby," informovala hovorkyňa Bratislavy Zuzana Onufer. Od stredy je naplánovaná aj oprava Tešedíkovej ulice v Záhorskej Bystrici. Pracovať sa bude v úseku od Československých tankistov po Rošického ulicu. Predpokladané ukončenie prác je do 8. júla. Stále sa opravuje Kazanská a Račianska ulica, robia sa povrchové úpravy na Trnavskom mýte či dlažba na Námestí slobody a obnova vozovky na Gagarinovej a Prievozskej ulici. Zároveň sa dokončuje oprava dlažby na Radničnej a Uršulínskej ulici. V roku 2018 chce magistrát opravviť 100 km jazdných pruhov. Súčasťou je aj vybudovanie 200 bezbariérových úprav priechodov pre chodcov, oprava 19 km chodníkov a 26 bezpečnejších zastávok MHD. Väčšinu z plánovaných opráv bude cez letné prázdniny. Do opráv komunikácií investuje 16 miliónov eur, sedem miliónov z rozpočtu mesta a deväť miliónov eur z vládnej dotácie.


Praženková a Kosová sa vzdali členstva v komisii na preverenie sudcov. Pre akciu s Kočnerom

Na spoločnej akcii s Kočnerom mali byť v decembri 2017.

BRATISLAVA. Lenka Praženková a Marcela Kosová sa vzdali členstva v päťčlennej komisii Súdnej rady, ktorá preveruje prípad sudcov, u ktorých zasahovala polícia v závere augusta tohto roka. Obe tak urobili v utorok na zasadnutí najvyššieho poradného orgánu justície. Dôvodom sú informácie médií, že Praženková a Kosová boli na spoločnej akcii aj s mafiánskym podnikateľom Marianom Kočnerom, ktorý čelí obžalobe v prípade vraždy novinára Jána Kuciaka. V závere augusta zasahovala polícia u viacerých sudcov na základe údajnej komunikácie Kočnera cez aplikáciu Threema. Medzi nimi je aj bývalá štátna tajomníčka ministerstva spravodlivosti Monika Jankovská. Sudkyne kontakty s Kočnerom odmietajú. "Na žiadnej zabíjačke s Marianom K. som nebola. Nepoznám ho, išla som na neformálnu spoločenskú udalosť advokátskej kancelárie," povedala na rokovaní Kosová. Aj Praženková tvrdí, že Kočner je pre ňu cudzia osoba. "Nepoznám ho, neprišla som tam na jeho pozvanie. Nemala som v tom čase rozhodovaciu činnosť," povedala Praženková. Organizátora spoločenskej akcie sa, ako tvrdí, pýtala, aký okruh osôb pozýva. Mal ju ubezpečiť, že je to akcia pre odborné kruhy. "Keď sa táto osoba ocitla v priestore, cítila som sa nepríjemne a vzdialila som sa z tejto akcie," doplnila Praženková v súvislosti s účasťou Kočnera na akcii. Praženková si myslí, že konala v súlade s etickými pravidlami.


Izrael vyslal posily na hranice s Libanonom

Napätie medzi Izraelom a Hizballáhom vzrástlo po zrútení dvoch dronov v Bejrúte.

JERUZALEM. Izraelská armáda v sobotu oznámila, že nariadila vyslanie posíl na hranice s Libanonom. Stalo sa tak v čase vyostreného napätia medzi Izraelom a libanonským militantným hnutím Hizballáh, informovala agentúra Reuters. "(Izraelské) Pozemné sily, letectvo, námorníctvo a tajné služby posilnili svoju pripravenosť na rôzne scenáre v oblasti severného velenia," uviedla armáda židovského štátu na svojom twitterovom účte. Podľa nej sa tak stalo v priebehu uplynulého týždňa. Oznámenie dopĺňali zábery nasadzovaných tankov a vojakov. Napätie medzi Izraelom a Hizballáhom vzrástlo po zrútení dvoch dronov v Bejrúte z 25. augusta. Podľa Hizballáhu išlo o izraelské drony, ktoré mali zaútočiť na jeho baštu v Bejrúte. Libanonskí militanti prisľúbili odplatu, avšak Izrael sa k nasadeniu dronov v Bejrúte neprihlásil. Podľa agentúry Reuters išlo o prvý podobný incident vo vzťahoch medzi Libanonom a Izraelom za vyše desaťročie. Podľa neoficiálnych zdrojov z regiónu boli izraelské bezpilotné lietadlá - jedno útočné a jedno prieskumné - vyslané k objektu spojenému s vývojom presne navádzaných striel. Podľa Izraela za týmito aktivitami stojí Irán, ktorý bojovníkov Hizballáhu dlhodobo podporuje. Izrael a Hizballáh spolu v roku 2006 bojovali vo vojne, ktorú po vyše mesiaci ukončilo prímerie. Presne navádzané strely by pre libanonských šiitských militantov mohli predstavovať významnú posilu v prípadnom ďalšom konflikte so židovským štátom.


Komora učiteľov nevznikne, organizácie a odoborári nemajú záujem

BRATISLAVA. Ministerstvo školstva upustilo od zámeru zriadiť zákonom profesijnú komoru učiteľov. Poslancom výboru pre vzdelávanie, mládež, vedu a šport to v štvrtok oznámila ministerka Martina Lubyová (nominantka SNS). Rozhodnutie urobila po stredajšom (2.5.) stretnutí so školskými odborármi a organizáciami zastupujúcimi záujmy učiteľov a ďalších profesií v školstve. Návrh sa podľa ministerky nestretol s ich pochopením. "Zrejme vnímajú, že do istej miery funkcie, ktoré voči svojim členom plnia, by na seba do istej miery prevzala táto komora," priblížila obsah stretnutia. Lubyová však podľa svojich slov rešpektuje aj historický vývin v prostredí školstva, kde profesijná komora nevznikla doposiaľ, naopak, tam existuje akýsi medzistupeň v podobe pomerne silných organizácií. "Nebudeme to siliť, aby sme neboli obviňovaní, že robíme niečo diktátorské alebo od stola," vysvetlila. Na druhej strane je ministerka stále presvedčená, že od štátu nezávislá profesijná organizácia by bola pre učiteľov prospešná. Pomohla by jednak učiteľom, ktorí dnes nie sú nijako organizovaní a nikto nezastupuje ich záujmy. "Veľmi by to pomohlo aj zjednoteniu vyjednávacej platformy, pretože momentálne ministerstvo musí rokovať s 20 až 30 organizáciami o každej jednej zásadnej otázke, pričom tieto často majú aj protichodné záujmy, namiesto toho, aby si to oni v rámci komory medzi sebou vyrokovali a voči ministerstvu mali konsolidovanú pozíciu," uviedla Lubyová. Význam komory videla aj v tom, že by prezentovala učiteľov v procesnej rovine, na základe určitej samosprávy by regulovala niektoré štandardy učiteľskej profesie, mohla napríklad aj určovať požiadavky na atestáciu. "To sú veci, ktoré by si učitelia zrejme vedeli regulovať lepšie sami, ako to vie robiť centrálny aparát ministerstva," zhrnula. Ministerstvo školstva v marci oznámilo, že chce zriadiť zákonom komoru učiteľov, ktorá by bola samosprávnym, nezávislým, reprezentatívnym a rovnocenným partnerom so širokou členskou základňou. Komora mala vzniknúť obdobne, ako je to v prípade iných profesijných a stavovských združení a organizácií, napríklad psychológov, architektov, zdravotných sestier či lekárov. Úlohou komory ako stavovskej organizácie malo byť podľa riaditeľky odboru komunikácie a protokolu rezortu školstva Rie Feik Achbergerovej chrániť práva a záujmy svojich členov rovnako, ako to robia komory zdravotných sestier, lekárov či iných profesií.


KOMENTÁR ZUZANY KEPPLOVEJLen samé výhody. Akú Úniu si želá Visegrád?

Nemusíme hľadať, čo máme spoločné. Máme spoločné problémy. Už z pozvánok na bratislavský summit, ktoré boli a neboli poslané, však možno vidieť, kto sa má (alebo nemá) zúčastňovať na riešení týchto problémov. Dôležitejšie než fakt, že britská premiérka pozvanie nedostala, je, že pozvánky na neformálnu poradu „ako ďalej v EÚ“ nedostali europoslanci. To si kriticky všimol aj čierny pasažier summitu Martin Schulz, predseda Európskeho parlamentu. Lídri štátov prišli s vlastnými riešeniami, v ktorých odsunuli európske inštitúcie – Európsky parlament a Európsku komisiu – na okraj červeného koberca. Brusel by mal len prevádzkovať ich rozhodnutia, bol by teda akýmsi call centrom a servisom. Takýto tón rozoznať napríklad v spoločnom pláne visegrádskych krajín či v Tuskovom liste spred summitu. Juncker, naopak, bojuje o Úniu ako celok, ktorý je väčší ako súbor jeho častí. Snaží sa u lídrov pretlačiť pocit spoločnej veci, ktorú by mala výraznejšie šoférovať Komisia. Aspoň vo veciach, ktoré sú nad sily jednotlivých vlád. Schulz spomína napríklad boj s daňovými únikmi. Tie jednotlivé štáty neustrážia, pretože oproti korporáciám nehrajú rovnocennú úlohu a tiež preto, že samotní politici nemusia mať vôľu ich vyšetrovať. Záujmy európskych občanov sú podľa Junckera aj Schulza širšie, než je rybník ich štátov, aj keď šéfovia vlád im budú tvrdiť opak. Plán, ktorý predložili visegrádske krajiny, nie je až taký extrémistický, ako ho prezentuje napríklad Deutsche Welle. V nemeckom médiu sa chytili na ideologický lep Orbánových veľkohubých rečí o ,kultúrnej kontrarevolúcii‘, ktoré zazneli na stretnutí v Krynici. Tento slovník sa však v prostých bodoch visegrádskeho plánu neobjavil. Krajiny sa priklonili skôr k pragmatickému tónu: chcú viac Únie, keď ide o bezpečnosť a trh, no nechcú počuť o jednotných riešeniach podľa rovnakej mustry, keď príde na tému migrácie. Úniu si teda chcú prispôsobiť tak, ako keď si zostavujeme program u telefónneho operátora: bez viazanosti, len samé výhody. Kto má telefón, vie, že vždy to má háčik. Čaká nás čítanie tých malých písmeniek pod jednotlivými návrhmi. Tam možno nájdeme (nielen) Orbánov ideologický balast. Tento text ste mohli čítať vďaka tomu, že platíte za obsah. Vážime si to.


Farmári a námorníci. Vedci zistili, ako mačky ovládli svet

Najrozsiahlejšia analýza mačacej DNA skúmala 209 mačiek, niektoré mali až 15-tisíc rokov.

BRATISLAVA. Pred biblickou potopou neexistovali podľa hebrejskej legendy žiadne mačky. Keď sa na Noemovej arche premnožili myši, Boh odporučil Noemovi udrieť leva do tváre. Lev si kýchol a z jeho nozdier vystrelili dve mačky. V skutočnosti pôvod domácich mačiek nepoznáme napriek tomu, že sú obľúbenými spoločníkmi ľudí už niekoľko tisíc rokov. Zatiaľ najrozsiahlejší výskum mačacej DNA naznačil, že svet ovládli v dvoch vlnách. Výsledky prezentovali začiatkom mesiaca na 7. medzinárodnom sympóziu biomolekulárnej archeológie. Vedci skúmali mitochondriálnu DNA (dedí sa iba z materskej línie) 209 mačiek z viac ako 30 nálezísk z Európy, Blízkeho východu a Afriky. Najstaršie pozostatky mali 15-tisíc rokov, najmladšie pochádzali z 18. storočia nášho letopočtu. Prvé veľké rozšírenie mačiek (z Blízkeho východu na východné pobrežie Stredozemného mora) priniesli prvé farmárske komunity. Zásoby obilia lákali hlodavce, ktoré prišli loviť divé mačky. Ľudia si uvedomili ich prínos a začali ich zdomácňovať. Druhú vlnu majú na svedomí potomkovia posvätných egyptských mačiek. Námorníci ich opäť na lodiach využívali, aby zabránili premnoženiu hlodavcov. Mačky sa takto dostali do Eurázie a zvyšku Afriky. Rovnakú DNA dokonca našli aj v pozostatkoch vikinského sídla na severe Nemecka. "Štúdia má mnoho zaujímavých pozorovaní. Vôbec som nevedel, že existovali vikinské mačky," povedal pre časopis Nature populačný genetik Pontus Skoglund. Viac poznatkov o domestifikácii mačiek by podľa jeho slov mohla priniesť analýza takzvanej jadrovej DNA.


Na vyššie platy učiteľov nie sú peniaze, tvrdí vláda. Čísla ukazujú opak

BRATISLAVA. Boj učiteľov za vyššie platy sa opäť začal. V utorok učitelia neodučili prvú hodinu. Do protestov sa zapojilo takmer 1800 učiteľov, ich počet by sa mohol postupne zvýšiť. Či budú úspešní, je otázne. Minister školstva Peter Plavčan hovorí, že ich požiadavky sú nad rámec možností slovenskej ekonomiky. Učitelia žiadajú zvýšenie tarifných platov všetkých pedagogických a odborných zamestnancov v regionálnom školstve plošne o 140 eur v tomto roku a o 90 eur od začiatku roka 2017. Teda v podstate to, čo žiadali aj pri posledných protestoch. Na jar sa vláda rozhodla, že im platy od septembra navýši o šesť percent, tak ako im to sľúbila v programovom vyhlásení. Pri plate 650 eur si pri takomto zvýšení prilepší len o približne 40 eur.  Rovnaké zvýšenie by mali dostať v roku 2017. Učiteľom to však nestačí a žiadajú viac. Vláda, naopak, zase tvrdí, že na to nemá peniaze. „Ak niekto požaduje zvyšovanie platov, ktoré je nad rámec možností slovenskej ekonomiky, toto splniť nevieme. Ale vieme splniť to, aby zvyšovanie platov učiteľov bolo čo najvyššie,“ povedal začiatkom týždňa na tlačovej konferencii minister Plavčan. Ekonomike Slovenska sa však v súčasnosti darí viac ako len dobre. Za vlaňajšok sa štátu vďaka rýchlejšiemu rastu podarilo vybrať na daniach a odvodoch o 1,3 miliardy eur viac ako pôvodne predpokladal. Viac zrejme vyberie aj tento rok. Podľa poslednej prognózy by mal štát tento rok vybrať na daniach o 680 miliónov eur viac. Ide o porovnanie prognózy z októbra 2015, teda z obdobia schválenia rozpočtu a poslednej zverejnenej prognózy za jún 2016. Do štátnej kasy by však mohlo prísť  ešte viac peňazí. Ekonomika v druhom štvrťroku prekonala očakávania, keď vzrástla o 3,7 percenta. Podľa analytika UniCredit Bank Ľubomíra Koršňáka by ekonomika mohla rásť rýchlejšie, ako sa očakávalo dokonca počas celého roka. To znamená, že štát by mohol na daniach vybrať navyše ešte viac. Možno opäť miliardu eur. Konkrétne navýšenie v tomto roku o 140 eur by znamenalo výdavky 68 miliónov. Po navýšení o ďalších 90 eur by štátna kasa ročne prišla o necelých 350 eur. Vypočítal inštitút finančnej politiky. A celkovo by to štátny rozpočet do roku 2020 stálo 1,457 miliardy eur.  Štátna kasa by dokonca dokázala utiahnuť aj vyšší r ast. Ukázal to ešte vlaňajší prepočet IFP, kde inštitút vyčíslil rôzne alternatívy zvýšenia platov.  Pri raste platov učiteľov o 20 percent by sa náklady štátu dvihli o 282 miliónov eur. Pri zvýšení platu o polovicu by to bolo 700 miliónov eur navyše. Veľkú časť sumy však tvoria dane a odvody, ktoré sa na konci vlastne štátu vrátia späť. Bez daní a odvodov by boli náklady štátu na mzdy učiteľov viac ako o polovicu nižšie. To znamená, pri raste platu o polovicu by sa výdavky štátu zvýšili len o 320 miliónov eur.  Na zvyšovanie platov podľa odborníkov teda štát priestor vo svojich financiách má. Ako však dodáva Radovan Ďurana z INESS, mzdy by sa učiteľom nemali dvíhať plošne. „Ani v súkromnom sektore sa nezvyšujú rovnako. Zohľadňuje sa kvalita práce,“ hovorí. Iniciatíva slovenských učiteľov, ktorá štrajk organizuje, tvrdí, že plošné zvýšenie o pevnú sumu navrhuje preto, aby ľudí motivovala stať sa učiteľom. Podľa Vladimíra Crmomana zo Slovenskej komory učiteľov je tiež rozdiel, keď sa počíta šesť percent z maximálneho možného platu a keď dostane učiteľ navyše šesť percent k nástupnému platu.   Tarifné platy, teda bez príplatkov napríklad za triednictvo, sa v súčasnosti pohybujú v hrubom od 650 do 950 eur. V závislosti od toho, koľko rokov má učiteľ odpracovaných. Na porovnanie, minimálna mzda je 405 a priemerná mzda dosiahla minulý rok 882 eur. Najvypuklejší problém je u učiteľov z Bratislavy. Učitelia okrem vyšších platov požadujú aj, aby bolo prehodnotené kreditné vzdelávanie učiteľov a zvýšené rozpočty ministerstiev školstva a vnútra celkovo o 400 miliónov eur na odstránenie rozdielov vo vybavenosti škôl. Túto požiadavku podporuje aj predseda Rady pre rozpočtovú zodpovednosť a bývalý guvernér Národnej banky Slovenska Ivan Šramko.“Do školstva treba dávať peniaze nielen na platy, ale napríklad aj na vybavenie škôl,“ povedal v nedávnom rozhovore pre SME. Tento text ste mohli čítať vďaka tomu, že platíte za obsah. Vážime si to.


Za národný tím nehral od MS 2014. Balotelli je v nominácii Talianska

RÍM. V nominácii talianskej futbalovej reprezentácie na nadchádzajúce úvodné zápasy v Lige národov proti Poľsku a Portugalsku sa nachádza aj veterán Giorgio Chellini či 17-ročný mladík Pietro Pellegri. Tridsaťštyriročný obranca Juventusu Turín Chiellini nedostal pozvánku do národného tímu od novembrového neúspešného play-off v kvalifikácii o postup na MS 2018, kde Taliani nestačili na Švédov. V drese Talianska odohral doteraz už 96 stretnutí, čo ho radí na ôsmu priečku v historickom rebríčku. Na dostrel má Gianlucu Zambrottu s 98 štartmi. Sedemnásťročný Pietro Pellegri z tímu AS Monako je spolu s ďalšími štyrmi hráčmi nováčikom v tíme Talianska. Novicmi sú aj brankár Alessio Cragno, obrancovia Manuel Lazzari a Cristiano Biraghi a tiež stredopoliar Nicolo Zaniolo. V nominácii je aj útočník z francúzskeho Nice Mario Balotelli, ktorý nehral za národný tím od majstrovstiev sveta 2014. Taliansko sa v piatok 7. septembra najprv stretne s Poľskom, o tri dni neskôr sa predstaví na pôde Portugalska.  /na duely proti Poľsku a Portugalsku v rámci Ligy národov/ Brankári: Obrancovia:  Stredopoliari:  Útočníci:


Real Madrid stratil prvé body, Barcelona remizovala s Atléticom

Duel stredajšieho šlágra nedohral pre zranenie Lionel Messi.

MADRID. Futbalisti Realu Madrid remizovali v stredajšom domácom zápase piateho kola španielskej ligy s Villarrealom 1:1 a neprekonali tak rekord svojho úhlavného rivala FC Barcelona z roku 2011. Oba tímy figurujú na čele historických tabuliek so šestnástimi víťazstvami v najvyššej súťaži za sebou. Real Madrid však remízou na svojich najväčších rivalov nestratil. V ich vzájomnom zápase remizovala FC Barcelona s Atléticom Madrid 1:1.  Katalánci už druhýkrát bodovo zaváhali v novom súťažnom ročníku, keď predtým prehrali doma s Alavésom (1:2) Real Madrid - Villareal 1:1 (0:1)Góly: 48. Ramos - 45.+1 Bruno (z 11m) Celta Vigo - Gijon 2:1 (0:0)Góly: 66. Mallo, 87. Aspas (z 11m) - 80. Cop (z 11m) FC Barcelona - Atlético Madrid 1:1 (1:0) Góly: 41. Rakitič - 61. Correa Granada - Athletic Bilbao 1:2 (0:1) Góly: 44. Carcela-González - 15. Raul García, 77. LaporteSan Sebastián - Las Palmas 4:1 (3:0) Góly: 4. Willian José, 22. Vela (z pok. kopu), 35. Zurutuza, 53. Willian José (z pok. kopu) - 56. Tanausu, ČK: 21. K.-P. Boateng (Las Palmas)


V jedení ovocia a zeleniny sme pod priemerom EÚ

BRATISLAVA. V Európskej únii v roku 2014 viac než jedna tretina populácie vo veku 15 a viac rokov nejedla denne ovocie a zeleninu, zatiaľ čo menej než 15 percent konzumovalo aspoň päť porcií každý deň. Táto konzumácia je podporovaná európskou kampaňou "päť za deň", ktorá tým sleduje odporúčanie Svetovej zdravotníckej organizácie (WHO), podľa ktorej by jednotlivec mal zjesť aspoň 400 gramov ovocia a zeleniny za deň s výnimkou zemiakov a ďalších škrobovitých hľúz. Ako informovala Ingrid Ludviková zo Zastúpenia Európskej komisie na Slovensku, úroveň konzumácie ovocia a zeleniny sa medzi členskými štátmi značne líši. Tieto informácie pochádzajúce zo správy Európskeho prieskumu zdravia boli vydané štatistickým úradom Európskej únie, Eurostatom, pri príležitosti Svetového dňa výživy, ktorý je 16. októbra. Slovensko sa nachádza pod priemerom EÚ. Aspoň päť porcií ovocia alebo zeleniny denne v roku 2014 zjedlo 10,8 percenta ľudí. Jednu až štyri porcie zjedlo 42,6 percenta a zeleninu a ovocie denne vôbec nekonzumuje 46,3 percenta Slovákov. V EÚ nejedlo denne zeleninu a ovocie 34,4 percenta, jednu až štyri porcie zjedlo 51,4 percenta Európanov a päť a viac porcií 14,1 percenta. Päť a viac porcií ovocia a zeleniny v roku 2014 najviac konzumovali ľudia v Spojenom kráľovstve, Dánsku a Holandsku, najmenej v Rumunsku, Bulharsku a Chorvátsku. Ako ďalej informovala Ludviková, zdá sa, že denná konzumácia ovocia a zeleniny je ovplyvnená aj úrovňou dosiahnutého vzdelania s tým, že čím je úroveň dosiahnutého vzdelania vyššia, tým je väčší podiel populácie dodržiavajúcej pravidlo "päť za deň". V roku 2014 bolo vo všetkých členských štátoch EÚ percento populácie konzumujúcej aspoň päť porcií ovocia alebo zeleniny denne vyššie u viac vzdelaných osôb než u menej vzdelaných. Celkovo v EÚ 18,8 percenta viac vzdelaných ľudí vo veku 15 a viac rokov skonzumovalo aspoň päť porcií ovocia alebo zeleniny denne, zatiaľ čo u menej vzdelanej populácie to bolo 12,1 percenta.


Ukrajinci demonštrovali v Kyjeve proti domácemu násiliu

Demonštranti vyzvali ukrajinský parlament, aby ratifikoval Istanbulský dohovor z roku 2011, ktorý rieši násilie voči ženám.

KYJEV. Stovky Ukrajincov a Ukrajiniek sa v stredu na Medzinárodný deň žien zhromaždili v centre hlavného mesta Kyjev a demonštrovali proti domácemu násiliu. Podľa prieskumu ukrajinského štátneho Sociologického ústavu sa už dve tretiny žien v tejto východoeurópskej krajine stali obeťami domáceho násilia. "Do pekla s patriotizmom! Potrebujeme feminizmus," apeloval nápis na pútači na zhromaždení v Kyjeve. Demonštranti vyzvali ukrajinský parlament, aby ratifikoval Istanbulský dohovor z roku 2011 o predchádzaní násiliu voči ženám, vrátane domáceho násilia, a o boji proti nemu. Zhromaždenie usporiadala sčasti aj organizácia na ochranu ľudských práv Amnesty International (AI).